17 Langkah Dan Persediaan Keselamatan Sebelum Anda Keluar Mengembara

Selalu berlaku, saya berkunjung ke sesebuah tempat, tak lama selepas itu berlaku kejadian-kejadian gerun.

1999 – Beberapa hari pulang dari ziarah al-Aqsa, keluar di TV yang al-Aqsa dikepung.

2012 – Beberapa minggu selepas pulang dari Kaherah, kudeta berlaku dengan kejam. Seorang pegawai Ikhwan Muslimin di HQ Muqattam yang menyantuni kami, syahid ditembak.

2016 – Beberapa minggu selepas pulang dari Istanbul, berlaku pengeboman di jalan yang kami lalui di Taksim.

(Kalau di Jepun / Korea, pasti mereka akan gelarkan saya ‘malaikat maut’ jika baca entri ini.)

Tapi pernah juga peristiwa berlaku semasa saya berada di sana. 1990, tragedi Terowong al-Muaissim di Mina. Kami baru saja tiba di Makkah kembali, dan hanya dapat berita keesokan harinya. Dan selepas tiba di Malaysia baru tahu tragedi itu begitu menyayat hati.

Yang terbaru, terbalik. Beberapa minggu selepas kejadian penculikan dan pembunuhan rakyat Malaysia di Ho Chi Minh City (HCMC), saya pula ke sana.

(Malam hari jadi Ho Chi Minh di HCMC, sehari sebelum Wesak dan dua hari sebelum pilihan raya umum. Polis berjaga-jaga di sekitar bandar.
Malam hari jadi Ho Chi Minh di HCMC, sehari sebelum Wesak dan dua hari sebelum pilihan raya umum. Polis berjaga-jaga di sekitar bandar.)

Saya memahami bahawa di mana-mana saja di muka bumi ini ada kejadian-kejadian gerun. Di Eropah ada ancaman pengganas. Di Jepun ada ancaman gempa bumi. Di Indonesia ada ancaman gunung berapi. Di rumah sendiri pun ada ancaman nyawa dicabut sewaktu sedang tidur dengan aman (sekiranya mahu lihat ini pun suatu ‘ancaman yang menggerunkan.’)

Itu bab bencana alam dan pengganas. Scam dan jenayah-jenayah lain lagi satu dua tiga bab.

Tipulah kalau tidak gerun langsung. Namun atas kepercayaan bahawa apa-apa sahaja boleh berlaku pada bila-bila masa, di mana-mana saja, dan melalui apa-apa sebab sekalipun, maka langkah bersiap sedia dan berjaga-jaga diambil.

Disebabkan, antara usaha dengan tawakkal, usaha dulu. Selepas berusaha baru layak bertawakkal.

Pilih yang cover pengurusan kematian kita di luar negara. Ini penting bagi memudahkan keluarga membawa jenazah kita pulang ke tanah air. Ataupun, jika kita dan keluarga redha, kebumikan saja di luar negara tanpa perlu bawa pulang. Lebih jimat, dan doa tetap boleh sampai tanpa perlukan pasport.

Selain daripada itu, pilih juga yang cover kos kemalangan dan perubatan (tertakluk pada syarat). Tidak semua negara menyediakan hospital kerajaan yang murah seperti di Malaysia.

Di Jepun, misalnya. Kos perubatan sangat mahal dan itu adalah jawapan kepada mengapa mereka begitu menjaga kesihatan, sehingga usia hampir 100 tahun pun masih mampu jalan kaki naik turun tangga di stesen-stesen subway. (Cadangan: AXA Affin / AIG. Nota: Saya bukan agen insurans. Sila beli online.)

2. Alert pada isu semasa terutama bencana alam

Walaupun tiket sudah lama kita beli, apabila tiba waktunya berlaku pula kejadian yang tidak diingini. Tidak semestinya kita burn tiket itu. Rujuk pada kedutaan Malaysia / rakyat kita di sana, adakah masih selamat untuk pergi ataupun masih boleh lencong ke destinasi lain yang berhampiran.

Itinerari kami asalnya dari HCMC mahu terus ke Siem Reap. Disebabkan macam-macam kejadian yang berlaku, saya pendekkan tempoh di HCMC dan detour ke Phnom Penh sebelum ke Siem Reap.

Baca: 4 Risiko Besar Yang Ramai Traveller Pandang Remeh Sewaktu Mengembara

Emelkan butiran diri dan perjalanan kepada kedutaan Malaysia di negara berkenaan.

Berada di negara-negara yang banyak scam malah jenayah, jangan sesekali tunjuk lagak taiko lagi sombong kepada rakyat tempatan terutama di pasar-pasar. Tawar menawar dengan sehabis baik, namun jangan kita yang mulakan pergaduhan dulu.

Biar mereka yang campak kalkulator, bukan kita. Biar mereka yang carutkan kita, bukan kita. Ingat, kita pendatang. Mereka walaupun yang jaga kedai cuma seorang, bila-bila masa boleh panggil geng. Itu kan kawasan dia.

Di negara yang banyak berlaku penculikan dan jenayah. Elak naik teksi sendirian. Kalau kita tahu teksi di tempat itu memang terlalu banyak kes jenayah, jangan naik teksi, tapi naiklah bas. Jangan berjalan di lorong gelap.

Elak pergi ke red-light district (kawasan banyak pub dan pelacuran) dan black area (kawasan jenayah – jual senjata api, banyak kes bunuh, dll.)

Di negara yang kadar jenayah tinggi dan banyak peniaga kaki scam, jangan tayang-tayang harta, contohnya kamera hebat. Jangan pamer beg tangan berjenama, jam mahal, gelang rantai cincin berlian dan emas berkarat-karat. Dah pakai grand-grand, nak minta diskaun pula… memang taklah.

7. Jangan senang-senang keluarkan kad kredit

Pelancong Malaysia dianggap kaya kerana terkenal dengan imej kaki shopping. Yang backpackers pun kena tempias sekali. Pergilah ke mana-mana bazar utama di dunia, pasti ada penjaja yang pandai cakap Melayu sama ada sangat fasih ataupun sikit-sikit.

Itulah sebabnya point no. 6 ditulis. Mereka sangat suka pelanggan yang ada kad kredit. Pasti akan dilayan dengan penuh (baca: terlebih) ‘mesra.’

8. Jangan senang-senang buka dompet yang berisi duit berkepuk di depan orang ramai.

Malah di depan pekedai pun jangan. Ada sesetengah tempat seperti di Istanbul Grand Bazaar, pekedai berani ambil sendiri duit terus dari dompet kita dan pulangkan baki ikut sesuka hati dia (kalau dia nak pulangkan.)

9. Kalau keluarkan wang dari mesin ATM, terus masukkan wang ke dalam dompet sebelum berjalan keluar dari situ

Bukannya sambil berjalan sambil masukkan wang. Bukan pergi ke tengah-tengah orang ramai dan kira duit sambil kebingungan menghitung jumlah sifar pada matawang… siap keluarkan handfon pula untuk semak conversion rate ke RM. Ini memang cari nahas.

Kebanyakan mesin ATM di luar negara masih lagi mengeluarkan wang dulu sebelum kad ATM, tidak seperti di Malaysia. Jadi pastikan alert.

10. Kalau kita travel mengikut kawan, pastikan kita pun study juga peta dan kedudukan hotel

Sekiranya terpisah, kita tahu jalan pulang. Sekurang-kurangnya, hafal nama hotel. Dan bawa business card hotel ke mana-mana kita pergi. Mudah untuk tunjukkan kepada pemandu teksi terutama di negara yang rakyatnya tidak pedulikan Bahasa Inggeris.

11. Smartphone antara objek popular untuk dicuri / dicopet / diragut

Di Phnom Penh, kita duduk di dalam tuktuk pun peragut boleh capai. Itu sebab tiba saja di sana, orang hotel akan pesan ‘be a smart traveller.’ Jadi, nak berselfie pun jangan teruja sangat sampai jadi non-smart traveller.

Kalau bawa wang tunai yang banyak, jangan simpan semuanya dalam dompet. Asingkan dan simpan dalam money belt / neck pouch yang boleh disorokkan dalam baju.

Pasport pun sorokkan sekali dalam money belt / neck pouch. Pasport Malaysia antara yang digemari kerana ‘kuasanya’ boleh masuk ke 163 negara tanpa visa.

14. Jangan dedahkan kepada orang asing nama hotel tempat kita menginap.

Jangan dedahkan di media sosial juga. Kita tak tahu siapa yang dengar / baca.

Pergi Mekong, canang Amazon lagi best. Pergi Gili Trawangan, canang Maldives lagi best. Pergi Hello Kitty, canang Disneyland lagi best.

Tak perlu show off yang kita dah pernah sampai ke tempat yang lagi hebat dan berkos tinggi, dan kutuk-kutuk tempat yang kita berada sekarang itu sangat koman dan tidak berkelas. Kita tak tahu siapa sedang pasang telinga.

16. Pergi hanya ke tempat yang Tuhan suka

17. Tanya diri sendiri, nak travel untuk apa, demi siapa?

Kalau agak-agak tersasar niat travel, perbaiki sebelum pergi. Berdoa, dan sebaiknya solat hajat. Mohon Tuhan pelihara kita dan keluarga yang kita tinggalkan.

Selepas berusaha, barulah layak untuk kita bertawakkal.

Bagaimana kalau berlaku juga? (Nauzubillahi min zalik.)

Hadap saja. Terima saja. Gunakan iman yang ada untuk redha. Pasti ada sebab mengapa Tuhan pilih kita dan keluarga kita untuk melaluinya. Dia tidak akan bebankan kita dengan sesuatu yang kita tidak mampu.

Adakah kejadian-kejadian scam dan jenayah ini seperti familiar?

Ya, bukan di HCMC sahaja berlaku. Di Kuala Lumpur juga. Malah hampir di seluruh dunia ada.

Jadi, hati-hati walau ke manapun kita pergi. Tuhan memerhati, Tuhan menguji.

Baca lagi: 19 Tips Elak Kecurian Dan Kehilangan Duit Serta Barang Penting Semasa Travel


‘Black Panther’ Cuma Perlu Masa 4 Hari Untuk Pecah Rekod Kutipan ‘Justice League’

Tiada yang dapat menghentikan Black Panther dari terus memecahkan rekod filem Marvel. Terbaru, Black Panther cuma memerlukan 4 hari untuk memecahkan rekod kutipan domestik Justice League. Walaupun filem Justice League tetap membuat keuntungan, tetapi dengan bajet besar filem berkenaan, keuntungannya tidak seperti yang diharapkan.

Untuk kutipan hujung minggu pertama, Black Panther telah membuat kutipan USD235 juta an sebagai perbandingan, Justice League cuma membuat kutipan USD228.6 juta sepanjang ianya ditayangkan di pawagam Amerika Syarikat. Dan Black Panther masih ada beberapa minggu lagi sebelum ianya tamat ditayangkan di pawagam.

Ini hanyalah perbandingan kutipan di dalam negara dan masih belum lagi kutipan di seluruh dunia. Kutipan dunia untuk Black Panther setakat ini adalah USD428.6 juta dan sebagai perbandingan sekali lagi, Justice League menutup tirai Box Office mereka seluruh dunia dengan kutipan USD657.4 juta.

Filem arahan Ryan Coogler ini sudah pun memecahkan beberapa rekod yang lain antaranya filem arahan pengarah kulit hitam dengan kutipan tertinggi, filem superhero solo dengan kutipan tertinggi mengalahkan Iron Man dan filem non-sequel dengan kutipan tertinggi.

Black Panther secara mudah dapat mengutip setengah billion USD dalam minggu akan datang dan mungkin boleh membuat kutipan USD1 billion di akhir tayangan. Pasti tersenyum T’Challa dari Wakanda mendengar rekod-rekod yang dipecahkan beliau. Anda yang belum menonton Black Panther, silalah ke pawagam.


‘Black Panther’ Dan ‘Avengers: Infinity War’ Tersenarai Dalam Pencalonan Oscar

Anugerah berprestij Academy Award atau lebih dikenali sebagai Oscar sememangnya menjadi impian setiap penggiat seni lakonan. Kini proses penilaian pencalonan dan akan berakhir bulan hadapan, semalam pihak Oscar telah mengumumkan senarai pendek 9 buah kategori yang bakal dipertandingkan.

Apa yang menarik perhatian orang ramai ialah karya Marvel Studios telah tercalon dalam 7 kategori daripada keseluruhan yang telah diumumkan. Antara karya yang tercalon ialah filem ‘Black Panther’, ‘Ant-Man and the Wasp’ dan ‘Avengers: Infinity War’. ‘Black Panther’ tercalon dalam kategori ‘Makeup and Hairstyling’, ‘Original Score’, ‘Original Song’ dan ‘Visual Effect’ manakala ‘Avengers: Infinity War’ telah dicalonkan dalam kategori iaitu ‘Original Score’ dan Visual Effect’ dan ‘Ant-Man and the Wasp pula dicalonkan dalam kategori ‘Visual Effect’.

Menurut presiden Marvel Studios, Kevin Feige, beliau sememangnya mengharapkan ‘Black Panther’ untuk memenangi anugerah yang telah dicalonkan memandangkan kebiasaanya genre filem tersebut semeangnya tidak mendapat perhatian daripada pihak juri.

Baginya jika ‘Black Panther’ berjaya memenangi anugerah, ianya akan menjadi amat bermakna untuk semua pihak yang bertungkus-lumus bekerjasama dalam menghasilkan filem tersebut. Pada pandangan anda kategori manakah yang akan dimenangi oleh filem tersebut?

#RealDeal. Nak dapatkan handphone power 8GB RAM + 128GB Storage? Jom tonton video ini.


‘Black Panther’ Filem Superhero Pertama Tersenarai Dalam Kategori Filem Terbaik Oscar

Harapan peminat ‘Black Panther’ untuk filem tersebut melayakkan diri ke peringkat akhir pencalonan Filem Terbaik Academy Awards (Oscars) baru sahaja terlaksana semalam apabila panel juri telah mengeluarkan senarai akhir filem yang tercalon dalam kategori tersebut.

Pencalonan ‘Black Panther’ dalam kategori Filem Terbaik sebenarnya telah mencipta rekod tersendiri sebagai filem superhero pertama yang berjaya tercalon semenjak pertama kali acara Academy Award diperkenalkan 91 tahun yang lalu. Turut disenaraikan dalam kategori tersebut ialah ‘The Favorite’, ‘Bohemian Rhapsody’, ‘Green Book’, ‘Roma’ dan ‘A Star Is Born’.

Congratulations to Marvel Studios' #BlackPanther on its seven Academy Awards nominations, including Best Picture! #OscarNoms

A post shared by  Black Panther (@blackpanther) on Jan 22, 2019 at 6:06am PST

Filem ‘Roma’ tahun ini telah mencatatkan rekod sebagai filem paling banyak dipertandingkan iaitu sebanyak 10 pencalonan dalam kategori berlainan. Acara anugerah berprestij ini akan dibawakan secara langsung dari Dolby Theater, Los Angeles pada 25 Februari depan jam 9 pagi waktu Malaysia.


‘Black Panther’ Lepasi Kutipan USD1 Billion

Tahniah diucapkan kepada pasukan produksi filem Black Panther kerana menurut Disney, filem ini sudah pun melepasi kutipan USD1 billion untuk kutipan tayangan di seluruh dunia.

Rekod demi rekod dipecahkan oleh filem Black Panther ini dan Black Panther cuma memerlukan sedikit masa sahaja lagi untuk melepasi kutipan The Dark Knight (USD1 billion), The Dark Knight Rises (USD1.08 billion) dan juga Captain America: Civil War (USD1.154). Namun mungkin sedikit sukar untuk Black Panther mengalahkan kutipan filem terbaik Marvel, Avengers: Age Of Ultron (USD1.4 billion).

Filem ini menerima review yang baik daripada pengkritik filem kerana menerapkan unsur-unsur traditional Afrika di dalamnya dan bukan hanya sekadar hype sahaja.

Dalam berita lain, Marvel mengesahkan akan ada watak Avengers terbunuh dalam Infinity War nanti. Siapa gerangan watak yang akan terkorban nanti?


‘Black Panther’ Filem Pertama Ditayangkan Pawagam Arab Saudi Selepas 35 Tahun

Pawagam yang pertama yang akan dibuka di AMC Cinema, yang dibina di King Abdullah Financial District Riyadh, Arab Saudi akan menampilkan filem Black Panther sebagai filem pertama yang ditayangkan bersempena pembukaan pawagam tersebut. Filem Black Panther ini akan ditayangkan pada 18 April nanti.

Untuk pengetahuan anda, bangunan pawagam ini asalnya dibina untuk konsert simfoni dan mengandungi 500 kerusi leather, tingkat orkestra dan balkoni serta bilik air marmar. Menurut perjanjian antara kerajaan Arab Saudi dan AMC Entertainment Holdings 40 buah lagi pawagam akan dibina di negara tersebut dalam masa 5 tahun.

Black Panther yang pertama kali ditayangkan pada 29 Januari di Hollywood mencatatkan rekod jualan yang hampir mengalahkan rekod jualan filem Titanic yang bertahan selama 21 tahun.

Setakat ini Black Panther hanya memerlukan $5 juta (~RM19.37 juta) untuk mengalahkan rekod jualan filem Titanic. Mungkin dengan pembukaan pawagam di Arab Saudi mampu melonjak jualan Black Panther sekaligus memecah rekod legend Titanic.


Black Panther Muncul Filem Pertama Marvel Menang Anugerah Oscar

Nampaknya filem Black Panther menjadi filem pertama Marvel Studio yang memenangi anugerah dalam Oscar. Ini merupakan satu pencapaian yang membanggakan dengan dua anugerah telah dimenangi iaitu rekaan kostum terbaik dan rekaan set produksi terbaik.

Congratulations to #BlackPanther and Ruth Carter on their Academy Award Win for Best Costume Design! #Oscars

A post shared by  Marvel Studios (@marvelstudios) on Feb 24, 2019 at 5:33pm PST

Congratulations to #BlackPanther on their Academy Award Win for Best Production Design! #Oscars

A post shared by  Marvel Studios (@marvelstudios) on Feb 24, 2019 at 5:41pm PST

Kemenangan ini bukanlah satu yang mengejutkan berikutan filem ini hit di pawagam mencapai kutipan box office $1.347 billion di seluruh dunia. Malah, semasa tayangan filem tersebut, filem tersebut menjadi pilihan orang ramai untuk menonton kerana ingin menyaksikan T’Challa menjadi raja.


‘Black Panther’ Punya Keunikan Tersendiri Serta Padat Dengan Aksi

Antara filem yang paling di tunggu-tunggu peminat filem terutamanya peminat franchise Marvel Studios ‘Black Panther’ akan ditayangkan secara rasmi esok. Sudah ada pawagam yang menawarkan tayangan awal pada malam ini dan dengar-dengar, semuanya hampir ‘sold out’.

Black Panther diarah oleh Ryan Coogler dengan barisan pelakon-pelakon hebat seperti Chadwick Boseman (T’Challa a.k.a Black Panther), Michael B. Jordan, Lupita Nyong’o, Danai Gurira, Martin Freeman, Daniel Kaluuya, Letitia Wright, Winston Duke, Angela Bassett, Forest Whitaker dan Andy Serkis.

Sedikit tentang Black Panther. Selepas kematian bapanya, T’Challa kembali ke negaranya, Wakanda untuk menjadi pewaris takhta pemerintahan Wakanda. Tanpa beliau sedari, musuh sudah memerhatikan T’Challa dari jauh dan konflik mula muncul untuk menghuru-harakan Wakanda dan seluruh dunia.

Kami sudah menonton filem ini ketika tayangan perdana semalam dan di sini review kami tanpa spoiler  untuk filem King Wakanda ini.

Filem Black Panther ini diteruskan jalan ceritanya dari ‘Captain Amerika: Civil War’ di mana T’Challa pulang ke negaranya, Wakanda untuk mengambil alih pemerintahan negara Wakanda dari bapanya.

Negara Wakanda terdiri daripada 5 tribe yang hidup secara aman selepas adanya Black Panther. Namun sebelum beliau menjadi raja yang terbaru, setiap puak ini boleh mencabar bakal raja mereka untuk peluang menjadi raja Wakanda. Itulah tradisi yang ada di Wakanda.

Tidak perlu pening kepala anda anda belum tengok filem Civil War kerana diselitkan juga sedikit footage dari Civil War dalam Black Panther ini. Mungkin juga salah satu cara untuk refresh memori kita kepada watak Black Panther ini.

Selepas berbelas filem Marvel sebelum ini, memang tidak menjadi masalah untuk produksi filem Black Panther untuk memperkenalkan watak-watak yang ada dalam filem ini. Flow pengenalan watak baik dan tidak mengelirukan. Saya suka watak adik kepada T’Challa yang merupakan seorang yang playful tetapi sangat bijak. Tengoklah apa yang beliau cipta untuk Black Panther nanti.

Tidak dapat dipisahkan culture muzik hip hop dengan orang kulit hitam. Dari segi pemilihan lagu dan original soundtrack (OST), ianya sangat bersesuaian dengan filem ini. Lagu soundtrack serta lagu latar untuk setiap babak memang sangat on point dan kena pada masanya. Anda boleh rasa ‘feel’ Afrika itu kuat dalam filem ini.

Kendrick Lamar, artis hip hop Amerika Syarikat dilantik menjadi producer untuk album Black Panther dan nyata beliau tidak mengecewakan.

Bagi saya, Killmonger adalah salah satu watak villain Marvel yang ada gaya. Watak beliau bagi saya kuat dan perincian seperti torehan pada badan beliau memang sangat awesome. Cacahan kulit pada Killmonger ini juga adalah salah satu tradisi kaum di Afrika dan pengarah berjaya menyelitkan perincian sebegini dalam Black Panther.

Beliau juga menjadi jahat kerana dendam. Apa dendam kesumat beliau terhadap Wakanda? Yang ini anda kena ke pawagamlah untuk cari jawapannya.

Secara keseluruhannya, filem Black Panther ini unik dengan caranya yang tersendiri. Black Panther tidak memerlukan watak kulit putih pun untuk menjual filem ini. Mana nak cari filem superhero yang mana hampir kesemua pelakonnya berkulit hitam dan bercakap dalam pelat Afrika? Cakap pelat Afrika ini juga menambah keunikan filem ini dan saya sukakannya.

Saya bersetuju dengan rakan-rakan yang menonton filem ini bersama semalam di mana filem ini bukanlah filem terbaik Marvel kerana secara peribadi, Civil War adalah filem terbaik Marvel setakat ini. Itu pun sebab lambakan superhero yang ada dalam filem berkenaan.

Black Panther pula berseorangan dalam filem ini tetapi itu tidak menjejaskan filem ini. Kami bagi rating 8/10 untuk filem ini. Tetapi disebabkan lagu-lagunya yang hebat serta end credit yang berbaloi untuk ditunggu, kami tambah rating ini kepada 9/10. Ada hint Infinity War pada end credit Black Panther ini. Apa tunggu lagi? Boleh survey tiket dan saksikan sendiri Black Panther beraksi di pawagam. Memang terbaik.


Marvel Bawa Anda Ke Wakanda Dalam Trailer Terbaru ‘Black Panther’

Anda tahu ianya akan jadi sebuah filem yang hebat apabila dua hobbits menyoal siasat satu sama lain! Masih panas lagi Marvel mengeluarkan trailer Black Panther ini sejam yang lalu.

Dalam trailer ini, anda akan dapat melihat dunia Wakanda, negara yang diperintah T’Challa atau Black Panther selepas kematian bapanya. Masih terlalu awal untuk mengagak jalan cerita untuk filem Black Panther ini.

Tahukah anda, Wesley Snipes pernah menyatakan hasrat untuk menjadi Black Panther 25 tahun lalu? Ya, Black Panther sudah dalam perancangn Marvel sejak tahun 1992 lagi. Jadi anda boleh agak filem ini berbaloi untuk ditunggu. Black Panther akan berada di pawagam tahun 18 Februari 2018.


Black Shark 2 12GB RAM Dilancarkan Di Malaysia Dengan Harga RM2,999

Xiaomi melalui sub-jenama Black Shark merupakan siri telefon pintar yang memfokuskan kepada pengguna yang mahukan kepuasan berganda apabila bermain game. Rekaannya yang tampak lebih memukau dengan gabungan warna hitam dan hijau serta spesifikasinya yang hebat antara yang membuatkan model ini menjadi pilihan para gamer.

Pada hari ini, Black Shark melalui model terbaru mereka Black Shark 2 telah dilancarkan secara rasmi di Malaysia. Lebih menarik, Malaysia dipilih sebagai antara negara terawal yang menawarkan telefon pintar terbaru ini.

Dari segi spesifikasi Xiaomi Black Shark 2 hadir dengan skrin 6.39-inci AMOLED. Penawaran skrin tanpa sebarang takuk sekaligus memberikan pengalaman bermain game yang lebih selesa buat para pengguna.

Processor yang digunakan pada Xiaomi Black Shark 2 adalah Snapdragon 855 dan dibantu dengan RAM 12 GB serta GPU Adreno 640. Sokongan QuickCharge 4.0 bagi bateri berkapasiti 4,000mAh pastinya mempercepatkan tempoh pengecasan.

Tidak hanya memfokuskan kepada spesifikasi semata-mata, model ini turut memberi penekanan pada bahagian kamera dengan penyertaan dwi-kamera 48-megapixel dan 12-megapixel manakala kamera hadapan dengan 20-megapixel. Model ini turut ditawarkan bersama beberapa aksesori khas khususnya untuk bermain game.

Terdapat dua variasi model yang ditawarkan buat Xiaomi Black Shark 2 dimana model 8GB RAM dengan 128GB ruang storan ditawarkan pada harga RM2,499 manakala model 12GB RAM dengan 256GB ruang storan ditawarkan pada harga RM2,999. Dua warna yang ditawarkan buat pengguna di Malaysia adalah Shadow Black dan Frozen Silver.

Buat pasaran Malaysia, Black Shark telah bekerjasama bersama Shopee dan Lazada khusus buat pengguna mendapatkannya. Melalui penawaran yang ditawarkan, anda berpeluang mendapatkan diskaun RM100 serta headphone percuma daripada Fujitsu berharga RM399. Penawaran ini khas buat 200 pembeli terawal melalui Shopee.


BlackBerry Bakal Perkenalkan Telefon Pintar 5G Dengan ‘Keyboard’ Fizikal Pada Tahun 2021

Sebut mengenai jenama BlackBerry sekitar sedekad yang lalu, pasti ramai yang mengidamkannya. Rekaannya yang tampak premium, moden dan praktikal membuatkan model daripada siri Curve dan Bold menjadi pilihan.

Dalam pada itu, populariti model-model keluaran BlackBerry dilihan semakin menurun selepas orang ramai mulai beralih kepada telefon dengan skrin sesentuh penuh dimana pada ketika itu BlackBerry dilihat sangat lambat untuk mengikuti trend semasa dengan masih lagi mengekalkan keyboard fizikal.

Menerusi laporan terbaru, selepas TCL menamatkan kerjasama bersama BlackBerry, jenama ini sedia berkolaborasi dengan OnwardMobility dan FIH Mobile dalam menawarkan model terbaharu seawal tahun 2021.

Berkemungkinan masih yakin dengan pemilikan peminat keyboard fizikal, model terbaharu BlackBerry ini sekali lagi bakal disertakan dengan keyboard fizikal dengan sokongan rangkaian internet 5G.

Walau bagaimanapun, model ini mungkin agak sukar untuk didapatkan di Malaysia memandangkan BlackBerry mungkin akan menawarkan model ini buat pasaran Amerika Utara dan Eropah sahaja setakat ini. Sama-sama kita nantikan apa lagi pembaharu terbaru yang bakal dibawakan pada model terbaru jenama yang penuh dengan sejarah ini.

Pada Februari lalu, TCL telah mengumumkan pengakhiran kepada pengeluaran telefon pintar keluaran BlackBerry. Jenama ini juga dilaporkan telah menutup servis BlackBerry Messenger pada tahun lalu.

Pengeluaran Telefon Keluaran BlackBerry Bakal Ditamatkan TCL Tahun Ini

Aplikasi BlackBerry Messenger Akan Ditamatkan Sepenuhnya Pada 31 Mei Ini


10 Filem Malaysia Yang Terbaik Pada 2016

Tahun lepas saya memilih Nota dan Jwanita sebagai antara filem terbaik sepanjang 2015. Kedua-duanya genre seram, ngeri dan psiko yang memerlukan watak utama yang dibawakan oleh Maya Karin menguasai karaektor Erin dan Jwanita dengan baik dan mendalam.

Pada tahun ini pula, sebanyak 44 buah filem telah ditayangkan di pawagam berbanding tahun lepas, 80 buah filem. Walaupun sedikit bilangannya, banyak filem yang menarik dan berbeza genre dan konsep dipersembahkan di layar perak.

Kelainan yang wujud ini makin memeriahkan persada perfileman negara apabila ada produksi yang berani tampil dengan penggunaan teknologi dalam cerita mereka.

Penilaian bagi filem-filem ini bukan sekadar kerana ia popular atau dilakonkan oleh pelakon-pelakon popular. Ia berdasarkan faktor-faktor yang menyumbang ke arah kesedapan sesebuah filem seperti jalan cerita, skrip, lakonan dan lain-lain.

Jadi, ada kemungkinan filem rating rendah atau tidak dapat kutipan jualan tiket yang tinggi turut tersenarai di sini. Maka, inilah 10 filem yang kami kata terbaik pada tahun 2016 ini.

Tarikh: 28.01.2016
Pengarah: Chiu Keng Guan
Penulis: Chan Yoke Yeng dan Tan Pik Yee
Kategori: Drama
Syarikat: Astro Shaw Sdn. Bhd., GSC Sdn. Bhd. dan Multimedia Ent. Sdn. Bhd.
Kutipan: RM16,600,000.00

Ola Bola mengisahkan sebuah pasukan bola sepak Malaysia sekitar tahun 1980 yang hebat. Sesiapa yang menontonnya pasti berasa bersemangat kerana di dalam filem ini kerjasama berpasukan, erti persahabatan dan sikap solidariti dalam isu kemanusiaan turut disentuh. Ia mempunyai mesej-mesej baik yang didahagakan oleh para penonton Malaysia.

Tarikh: 25.02.2016
Pengarah: Syamsul Yusof
Penulis: Syamsul Yusof
Kategori: Seram
Syarikat: Skop Production Sdn. Bhd.
Kutipan: RM17,042,391.38

Munafik bukan sekadar filem kisah seram yang hanya diwujudkan untuk memenuhi minat penonton di Malaysia. Munafik ialah antara filem genre seram yang terbaik dan penuh pengajaran. Pasti tak sangka pengakhiran filemnya. Nak tahu, kena tonton sendiri.

Tarikh: 03.03.2016
Pengarah: Mohd Nizam Abd Razak
Kategori: Aksi/Animasi
Syarikat: Animonsta Studios Sdn. Bhd.
Kutipan: RM15,739,768.98

Boboiboy bukan sahaja menarik perhatian kanak-kanak apabila orang dewasa terhibur dengan jalan cerita yang dipersembahkan walaupun konfliknya ringan, sesuai dengan kumpulan sasaran filem ini. Ia filem animasi yang menampilkan skrip yang baik dan banyak aksi dalam usaha untuk menyelamatkan rakan yang diculik sehingga diserang banyak kali.

Tarikh: 14.04.2016
Pengarah: Tunku Mona Riza
Penulis: Shaharil dan Tunku Mona Riza
Kategori: Keluarga
Syarikat: Current Pictures Sdn. Bhd.
Kutipan: RM497,071.75

Redha tidak mendapat sambutan yang menggalakkan di kalangan peminat filem tempatan. Tetapi aura Redha dirasai di luar negara apabila ia mendapat perhatian industri perfileman sehingga memenangi anugerah. Redha paparkan kisah benar kehidupan ibu bapa yang mempunyai anak autisme. Penghayatan lakonan para pelakon dan dialog yang baik membuatkan kita mahu mengikuti lebih dalam kehidupan keluarga Razlan.

Tarikh: 01.09.2016
Pengarah: Mohd Khairul Azri Md Noor
Penulis: Mohd Khairul Azri Md Noor
Kategori: Drama/Cinta
Syarikat: Primeworks Studios Sdn. Bhd.
Kutipan: RM354,357.49

Pekak alami perbahasan di kalangan masyarkat Malaysia apabila ada yang menyoal apa kebaikan filem ini diwujudkan tatkala masalah sosial semakin runcing. Kami senaraikan juga Pekak di sini kerana ia menampilkan gaya lakonan yang berkualiti oleh setiap pelakon dan gaya bahasa skrip yang mengikuti pemuda-pemudi yang hidup di dalam lingkungan tersebut.

Tarikh: 08.09.2016
Pengarah: Faisal Ishak
Penulis: Anwari Ashraf
Kategori: Aksi
Syarikat: Astro Shaw Sdn. Bhd.
Kutipan: RM1,629,488.97

Alif Dalam 7 Dimensi ini ala-ala macam filem Ghostbuster. Cuma bezanya hanya Alif sahaja nampak semua hantu-hantu itu. Maka, dia jugalah pelawan hantu walaupun dua lagi rakannya yang terlebih teruja untuk menangkap hantu.

Tarikh: 27.10.2016
Pengarah: Mamat Khalid
Penulis: Mamat Khalid
Kategori: Drama
Syarikat: Primeworks Studios Sdn. Bhd.
Kutipan: RM4,669,468.03

Rock Bro! ialah filem ketiga bagi siri filem berkisarkan sekumpulan ahli rock arahan Mamat Khalid. Jadi, ia telah mempunyai fan base tersendiri yang terdiri daripada peminat tegar trilogi Rock. Filem ini menarik kerana kesinambungan dengan 2 filem sebelum ini tidak mencacatkan tetapi telah melengkapkan trilogi Rock melalui jalan cerita yang kemas dan sinematografi yang baik.

Tarikh: 24.11.2016
Pengarah: Julia Fraser/U-Wei Hj Saari
Penulis: U-Wei Hj Saari
Kategori: Drama
Syarikat: Tanah Licin Sdn. Bhd.
Kutipan: RM68,695.74

Hanyut menelankan kos sebanyak RM18 juta telah diisytiharkan sebagai filem kenegaraan sekaligus karya ini harus jadi kebanggaan rakyat Malaysia. Hanyut menggunakan latar belakang zaman penjajah pada kurun ke-19 ini mempersembahkan kisah tragedi yang dilakonkan oleh barisan pelakon hebat seperti Adi Putra, Diana Danielle, Bront Palarae, Alex Komang, Khalid Salleh, dan Sofea Jane.

Tarikh: 01.12.2016
Pengarah: Dain Iskandar
Penulis: Dain Iskandar
Kategori: Fantasi
Syarikat: Apparat Sdn. Bhd.
Kutipan: RM257,237.83

Interchange ialah karya thriller terbaru pengarah Bunohan ini menampilkan konflik antara masyarakat tradisional dan moden yang hidup bersama. Sepanjang filem ini banyak persoalan yang tidak terjawab dan tidak diterima akal. Jadi, ia agak berat bagi penonton yang mahu hadir dengan mood berhibur. Tapi jalan cerita dan sinematografi yang diketengahkan menarik untuk buat penonton duduk hingga tamat tayangan.

Tarikh: 08.12.2016
Pengarah: Syafiq Yusof
Penulis: Syafiq Yusof
Kategori: Fiksyen
Syarikat: Skop Production Sdn. Bhd.
Kutipan: RM1,082,343.50

Desolasi menggunakan lebih 60% teknik CGI dalam pembikinannya ini membuatkan penonton dapat melihat babak-babak yang di luar kebiasaan filem tempatan. Tambahan pula, filem ini mengutarakan falsafah yang akan mengajak kita berfikir secara kritikal dan integral tentang konsep ontologi iaitu hakikat ketuhanan, hakikat kosmologi dan hakikat kemanusiaan.

Ini 10 filem Malaysia pilihan kami bagi 2016. Bagaimana dengan anda pula?


17 Langkah Mohon Visa Melancong Ke India Di Pulau Pinang

Rakyat Malaysia dikehendaki mempunyai visa yang sah jika ingin ke India. Beberapa bulan lepas Kerajaan India telah menaikkan fee visa (RM189 kepada RM456) dan menyebabkan berlaku kekalutan di pihak aku (lari bajet bhaiii). Alhamdulillah, akibat desakan orang ramai dan campur tangan kerajaan, harga lama dikekalkan.

Hari ini aku nak berkongsi pengalaman bagaimana nak mohon visa pelancong ke India. Untuk makluman, aku mohon visa India ni di Pulau Pinang, jadi mungkin ada beza sikit dengan tempat lain.

Aku juga tak bertanggungjawab atas apa yang berlaku disebabkan perkongsian ini.

1. Sila ke website indianvisaonline.gov.in/visa/

2. Pilih jenis visa (Regular Visa Application atau E-Visa)

3. Untuk Regular Visa, lepas isi borang online, anda kena ke India Visa Centre untuk menyerahkan dokumen dan proses biometrik.

4. Masukkan maklumat yang diminta dalam borang tersebut (sila save reference number yang diberi).

5. Maklumat penting untuk diberi perhatian :

i. Visible ID Marks (kalau dulu anda buas atau pernah kena tetak di dahi, tulis lah kesan parut tu).

ii. Applicant ‘s Contact Details (kalau aku prefer ikut ic lah)

v. Place to be Visited (letak tempat yang anda nak pergi nanti tapi AWAS, jangan sesekali letak Kashmir sebab nak ke Kashmir kena ada special permit).
Nota: Untuk ini, ada yang letak Kashmir tapi lepas juga dan dapat mohon visa. Jadi terpulang samada nak ikut atau tak langkah ini.

vi. Countries Visited in last 10 years. Kalau tak ingat negara mana dah pernah pergi, ikut saja dalam passport tu okay.

vii. Details of Two Reference (untuk yang ni, anda kena bagi nama/alamat/HP No di India dan Malaysia).

6. Sila semak maklumat yang diberikan dalam borang sekali lagi sebelum submit.

7. Selepas siap submit form, print borang tersebut.

iv. Gambar Pemohon 2×2 inci background putih 2pcs

9. Sila ke India Visa Centre yang terletak di jalan Chulia Street (sederet dan selang beberapa kedai dengan Kapitan).

10. Pergi ke kaunter, nanti dia bagi sticker bernombor untuk giliran anda.

11. Duduk dan tunggu dia panggil nombor anda cara manual. Jangan tidur pulak!

12. Lepas dia panggil nombor anda, dia akan check form dan dokumen. Pastikan di borang tu nanti, tandatangan hendaklah sama/sebijik/tepat/jitu/accurate seperti tandatangan di passport.

13. Bahagian paling tak best, sila bayar duit visa! Aku kena bayar MYR189.

14. Dia akan suruh anda duduk balik dan tunggu orang biometrik panggil nama anda.

15. Orang biometrik akan panggil nama anda dan dia akan ambil gambar guna kamera komputer. Lepas tu kena scan 4 jari kiri dan kanan kemudian kedua ibu jari KAKI.

16. Selesai urusan biometrik tu, dia akan bagi resit bayaran dan tarikh untuk ambil visa tu. Biasanya 3 hari bekerja dah siap dan masa untuk ambil ialah di sebelah petang.

Demikianlah perkongsian 17 Langkah membuat Visa India di Pulau Pinang! Kalau ada tersalah informasi, minta tegur ya!

Baca lagi:  Ini Cara Mudah Bagaimana Saya Mohon ‘eTourist Visa’ India Di Internet


BlackBerry Bakal Memperkenalkan Smartphone Baru Tidak Lama Lagi

Sejak sistem operasi Android dan iOS menjadi pilihan pengguna, trend orang ramai menggunakan BlackBerry didapati semakin berkurangan. Dalam usaha untuk meningkatkan balik jenama yang terkenal dengan keyboard fizikal ini, BlackBerry sebelum ini telah memperkenalkan beberapa smartphone terbaru yang menggunakan Android.

Terbaru, BlackBerry dikatakan bakal memperkenalkan sebuah lagi model terbaru yang bakal menggantikan model BlackBerry KeyOne yang bakal dinamakan sebagai ‘Athena’.

Melalui model ini, BlackBerry bakal dikuasakan dengan Snapdragon 660 beserta RAM 6 GB. Menariknya, BlackBerry masih lagi mengekalkan keyboard fizikal khusus buat para penggemarnya. Berdasarkan review model sebelum ini, didapati para pengguna sangat berpuas dengan keyboard yang disertakan.

Model ini juga bakal menjadi model pertama BlackBerry dengan dwi-kamera. Difahamkan model ini bakal mula diumumkan secara rasmi oleh BlackBerry tidak lama lagi. Pada pendapat anda, mampukah penyertaan keyboard fizikal menjadi trend kembali dikalangan pengguna smartphone?


BlackBerry Mengesahkan Telefon Android Terbaru Mereka Sebagai ‘Paling Selamat Di Dunia’

Disaat Samsung Galaxy Note 7 dan iPhone terbaru membanjiri berita teknologi ketika ini, Blackberry bijak mencuri tumpuan dengan mengumumkan telefon terbaru mereka sebagai telefon paling selamat atau secure di dunia. Boleh saya katakan sebuah statement yang sangat berani daripada Blackberry.

Blackberry DTEK50 merupakan telefon kedua keluaran Blackberry yang menggunakan sistem operasi Android serta penggunaan touchscreen secara penuh. Mungkin jika diukur melalui spesifikasi Blackberry tidak mampu mengejar pesaing yang lain, syarikat ini berjaya mencari sebuah unique selling point melalui ciri keselamatan yang ketat.

Melalui sistem sekuriti ini, Blackberry DTEK50 dilengkapi dengan teknologi dimana mampu encrypt segala informasi pengguna termasuk data peribadi, gambar, video dan contact pengguna dengan baik. Protection pada malware juga disertakan pada telefon serta beberapa lagi ciri khas yang bakal melindungi data pengguna.

Dari segi spesifikasi boleh dikatakan DTEK50 sebagai telefon kategori midrange. Menggunakan cip pemprosesan Snapdragon 617, RAM 3GB serta skrin bersaiz 5.2-inci mengigatkan kami kepada telefon flagship 2 atau 3 tahun yang lepas. Dalam pada itu, Blackberry DTEK50 masih mampu menjalani Android 6.0 Marshmallow atau dalam erti kata lain serve the purpose sebagai telefon pintar golongan bisnes atau bukan heavy user.

Menariknya, walaupon telefon ini mempunyai kekemasan yang premium serta ciri yang unik, Blackberry bersedia untuk menawarkan telefon ini dengan harga yang berpatutan iaitu USD299 (~RM1215). Jika anda banyak menyimpan data peribadi yang agak ‘berharga’ mungkin telefon ini adalah yang terbaik buat anda.


BlackBerry Sedia Untuk Menyaman Facebook Berikutan Pelanggaran Paten BBM

Pernah menjadi kegilaan ramai berikutan penawaran fungsi BlackBerry Messenger atau lebih dikenali dengan nama BBM, syarikat ini ternyata gagal untuk bersaing bersama jenama-jenama smartphone yang lain berikutan kelewatan dalam membuat inovasi.

Terbaru, BlackBerry dilaporkan telah bersedia untuk menyaman syarikat media sosial terbesar iaitu Facebook berikutan pelanggan paten BBM.

Berdasarkan laporan yang dibuat BlackBerry, Facebook Messenger dan WhatsApp telah menggunakan konsep yang sama seperti BBM. Penawaran fungsi permesejan tanpa dikenakan cas telco serta penawaran fungsi-fungsi lain antara yang menjadi punca.

Isu saman ini menjadi lebih menarik apabila wakil daripada pihak Facebook turut mengeluarkan komen. Beliau berpendapat apa yang dilakukan BlackBerry ini hanyalah sebagai gimik untuk menaikkan jenama ini selepas gagal untuk menawarkan smartphone yang terbaik buat para pengguna. Boleh tahan epik juga komen daripada wakil Facebook ini.

Setakat ini, masih belum terdapat kata putus sama ada Facebook ‘meniru’ BBM atau sebaliknya. Pihak Facebook juga dikatakan bersedia untuk membawa kes ini kepada pihak atasan.


Blackpink Dikritik Netizen China Kerana ‘Membahayakan’ Nyawa Panda

Baru sahaja teaser episod terakhir rancangan realiti BLACKPINK yang bertajuk ’24/365 With BLACKPINK’ dikeluarkan minggu ini, hampir 2.8 juta views sudah berjaya dikumpul dan klip pendek tersebut juga turut trending di China tetapi bukan untuk sebab yang baik.

Klip pendek yang berdurasi 56 saat itu memaparkan gelagat BLACKPINK yang melawat taman tema Everland dan bermain bersama panda-panda yang tinggal di situ.

Namun, apa yang menarik perhatian dan mengundang kritikan netizen China ialah apabila kumpulan tersebut dilihat memegang seekor panda berusia 3 bulan yang diberi nama Fubao.

Walaupun Fubao dilahirkan di Korea, beruang panda itu secara teknikalnnya masih lagi milik China. Hal ini kerana, sama seperti beruang panda yang ditempatkan di Malaysia dan di seluruh dunia, panda-panda ini hanyalah disewakan oleh China dalam kontrak diplomatik 10 tahun.

Dana untuk menyewa panda-panda ini pula boleh mencecah sehingga $1 juta setahun dan tambahan $400,000 (~RM1.65 juta) perlu dibayar oleh pihak zoo luar negara sekiranya ada anak panda yang lahir dalam jagaan mereka.

Disebabkan itu pihak Panda World sepatutnya mengikut peraturan ketat yang telah diberi bagi mengelakkan haiwan itu dari terdedah kepada bahaya dan penyakit.

Antara peraturan yang ditetapkan adalah pihak pengurusan harus memastikan bahawa anak-anak panda ini tidak boleh disentuh atau didekatkan kepada orang awam dalam apa situasi sekali pun. Hal ini kerana, kontak dari orang yang bukan profesional boleh meningkatkan risiko haiwan ini dijangkiti jangkitan zoonotic.

Tambahan lagi, bagi mereka yang mempunyai haiwan peliharaan di rumah, mereka tidak dibenarkan untuk mendekati panda kerana ia boleh meningkatkan risiko panda-panda ini dari dijangkiti penyakit.

Anda mungkin merasakan peraturan-peraturan ini agak keterlaluan. Akan tetapi, panda merupakan haiwan yang hampir pupus. Oleh itu, wajarlah bagi kerajaan China untuk menjaga kebajikan beruang comel ini.

Berdasarkan teaser yang dimuatnaik di akaun YouTube rasmi BLACKPINK, ahli kumpulan itu dilihat memegang panda tanpa menyarung sarung tangan dan tanpa mempunyai sebarang pengetahuan profesional.

Tambahan lagi, mereka juga mempunyai haiwan peliharaan selain mengenakan solekan dan wangian. Kesalahan yang dibuat itu sudah pasti mendorong kepada rasa tidak puas hati netizen China dan membuatkan isu ini tular ni laman Weibo, sebuah media sosial yang popular dalam kalangan rakyat China.

Apa pun, rata-rata dari netizen China tidak meletakkan seratus peratus kesalahan kepada BLACKPINK sebaliknya kepada pihak Everland kerana tidak mematuhi peraturan yang telah ditetapkan. Namun begitu, netizen China tetap juga inginkan permohonan maaf rasmi daripada pihak BLACKPINK di atas kecuaian mereka.

Setakat artikel ditulis, BLACKPINK telah membuang video mereka yang penuh dengan kontroversi di laman YouTube.

Panas betul cerita kali ini. Untuk membaca cerita-cerita mengenai BLACKPINK lagi, klik pada pautan di bawah!

Lisa Blackpink Rugi RM3.5 Juta Selepas Ditipu Oleh Pengurusnya

Netizen Dakwa Kim Kardashian Tiru Style Photoshoot Jennie Blackpink?

Penangan Jennie Dan Jisoo Blackpink, Super Ring Kini Laris Di Korea


Blackpink Lancar Koleksi Pakaian Khas ‘Kill This Love’

Blackpink yang tampil dengan muzik video terbaharu iaitu ‘Kill This Love’ kini hadir dengan koleksi pakaian edisi khas untuk para peminatnya.

Rekaan koleksi ini simple sahaja; asas hitam dan rekaan pada setiap item merupakan simbol bewarna merah jambu yang diletakkan pada muka depan album Blackpink.

Bagi anda yang ingin mendapatkan koleksi ini, anda boleh dapatkan secara atas talian. Harga bagi koleksi ini adalah $65 (~RM265) untuk hoodie, $35 (~RM143) untuk t-shirt dan $30 (~RM122) untuk beanie. Malah, harga tersebut adalah termasuk dengan album digital Blackpink yang terbaharu.

Baca lagi: Muzik Video Blackpink ‘Kill This Love’ Berjaya Mencapai Lebih 26 Juta Tontonan


BlackShark 2 Pro, Telefon ‘Gaming’ Mampu Milik Terbaru Daripada Xiaomi

Sekiranya pada minggu lalu Asus baru sahaja melancarkan ROG Phone 2, Xiaomi dibawah jenama dibawah kendaliannya, BlackShark pada minggu ini telah melancarkan model gaming terhebat mereka iaitu BlackShark 2 Pro. Model ini ditampilkan sebagai model kemaskini kepada BlackShark 2.

Mengetahui jenama Xiaomi, jenama ini tidak pernah lekang dalam menawarkan telefon pintar spesifikasi tinggi dengan harga mampu milik dan pada kali ini mereka sekali lagi berjaya merelisasikannya menerusi BlackShark 2 Pro.

Dari segi spesifikasi, BlackShark 2 Pro dilengkapi dengan skrin 6.39-inci AMOLED serta hadir dengan teknologi pengimbas cap jari atas skrin. Bagi menawarkan pengalaman bermain game yang terbaik, model ini turut dilengkapkan dengan processor Snapdragon 855+ dan dipadankan bersama RAM 12GB.

Ruang storan yang ditawarkan pada model ini adalah 128GB manakala model dengan variasi lebih tinggi ditawarkan dengan ruang storan 256GB UFS 3.0. BlackShark 2 Pro hadir dengan kapasiti bateri 4000mAh.

Tidak hanya memfokuskan kepada spesifikasi dalaman semata-mata, BlackShark 2 Pro turut memberi penekanan pada bahagian kamera dengan penyertaan 48-megapixel dan 12-megapixel manakala kamera hadapan dilengkapkan dengan kamera 20-megapixel. Bagi menambah feel telefon pintar gaming, model ini turut disertakan dengan pencahayaan RGB pada bahagian belakang model ini.

Menariknya, model ini hadir dengan harga yang sangat mampu milik berdasarkan spesifikasinya yang memukau. BlackShark 2 Pro mula ditawarkan dengan harga sekitar CNY 2,999 (RM1,800) sahaja. Sememangnya harga yang berbaloi untuk dimiliki. Walau bagaimanapun, model ini cuma ditawarkan di China setakat ini dan mungkin ditawarkan di negara-negara lain tidak lama lagi.


‘Blade’ Kejutan Utama Marvel Studios Di San Diego Comic-Con

Marvel Studios memang tidak pernah mengecewakan. Selepas mengumumkan semua projek yang telah sah, Kevin Feige secara tiba-tiba mengumumkan ada satu lagi karya Marvel yang akan buat comeback iaitu Blade!

— Marvel Stuff (@marveIstuff) July 21, 2019

Tanpa Blade, Marvel Cinematic Universe ini mungkin tidak akan terbentuk. Itulah peranan besar Blade yang mungkin ramai peminat MCU tidak tahu. Blade merupakan siri trilogi yang ditayangkan pada tahun 1998 hingga 2004 yang menampilkan Wesley Snipes sebagai Eric Brooks/ Blade.

Mahershala Ali telah dipilih untuk melakonkan watak Blade menggantikan Wesley Snipes untuk filem terbaru ini. Mungkin Disney akan ‘meluluskan’ Blade sebagai sebuah filem Rated-R, filem untuk tonton 18 tahun ke atas yang jarang mereka hasilkan untuk semua filem di bawah kendalian Disney.

Mahershala Ali is Marvel's new Blade: https://t.co/cFqHhQDZE2 pic.twitter.com/pnqWKkVE27

Walaupun siri trilogi asal Blade juga dalam kategori Rated-R, ianya tetap laris di pawagam kerana pada tahun 1990an dan awal 2000, tiada filem daripada Marvel yang dihasilkan untuk tayangan di pawagam. Pada ketika itu, DC Comics sudah jauh ke hadapan dengan beberapa filem untuk Batman dan juga Superman.

Disebabkan itulah Blade merupakan siri penting kepada Marvel. Tanpa Blade, tiadalah projek MCU. Anda boleh menonton dokumentari tentang Blade di bawah. Nanti anda akan tahu, Blade adalah ‘wira sebenar’ untuk dunia MCU. Persoalannya, adakah Nick Fury sedar tentang kewujudan vampire di bumi?


‘Blade Runner 2049’ Mungkin Filem Sains Fiksyen Terbaik Tahun Ini

Aktor legenda Hollywood, Harrison Ford kembali memegang watak beliau sebagai Rick Deckard untuk filem Blade Runner 2049. Filem Blade Runner yang asal sangat terkenal di tahun 80an diarah oleh pengarah terkemuka Ridley Scott, pengarah yang sama di sebalik siri hebat Alien.

Blade Runner ini adalah salah satu filem 80an yang mendapat status ‘cult’ sehingga menjadi reference untuk filem-filem Hollywood hebat yang lain. Filem ini turut membariskan pelakon hebat lain seperti Ryan Gosling, Dave Bautista, Ana Der Amas dan Jared Leto. Dapatkah Blade Runner 2049 ini menjadi epik sama dengan filemnya yang pertama? Menurut pengkritik yang telah menyaksikan filem ini lebih awal, Blade Runner 2049 mungkin filem sci-fi/futuristik terbaik untuk tahun ini.

Berdasarkan trailer dan cerita prekuel pendek yang dikongsi Warner Bros, nyata filem ini sangat istimewa dan berbeza. Akan mula ditayangkan pada hari Khamis minggu hadapan.


‘Blake’ K9 Direhatkan Selepas Kerja Lebih Masa Cari Mangsa Tanah Runtuh Di Batang Kali

Ketika ramai berkongsi di media sosial gambar memaparkan anggota pasukan penyelamat kepenatan dalam operasi mencari dan menyelamat (SAR) mangsa tanah runtuh di sini, tidak ramai yang tahu terdapat ‘hero’ lain turut mengalami keadaan sama.

Pendamping pasukan SAR iaitu anjing unit pengesan (K9) turut bertungkus lumus dalam operasi mengesan dan menyelamatkan mangsa insiden tanah runtuh sejak Jumaat lepas.

Mempunyai deria bau yang tajam, kehadiran ‘hero’ ini bagi membantu pasukan penyelamat di medan pencarian dalam apa jua keadaan – berlumpur tebal, lecak atau hujan.

Malangnya dalam operasi kritikal tanah runtuh itu, seekor anjing K9 daripada baka English springer spaniel yang diberi nama ‘Blake’ mengalami kepenatan.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata anjing itu ‘kecundang’ setelah dua hari berturut-turut bekerja bertungkus lumus dan kini direhatkan.

Tragedi Batang Kali: 48 Jam bertungkus lumus membantu anggota SAR mengesan mangsa, 'Blake' direhatkan hari ini. Sebanyak 11 unit anjing pengesan (K9) digunakan dalam operasi SAR di tapak kejadian.@BuletinTV3 pic.twitter.com/zaXLmiLLTf

— Ima Liana Esa (@imalianaNewsMPB) December 18, 2022

“Selepas dua hari bekerja lebih daripada masa yang ditetapkan, anjing pengesan itu kemungkinan perlukan rehat tetapi bukan cedera.

“Sebab itu, pada peringkat ini kita akan gerakkan secara bergilir-gilir bermula dengan tiga ekor dahulu, kemudian kita akan masukkan bakinya,” katanya dalam sidang media hari ini.

Norazam berkata setakat ini terdapat 11 ekor anjing pengesan diletakkan dalam keadaan siap siaga di lokasi kejadian untuk membantu operasi dengan enam daripadanya milik JBPM, empat (Polis Diraja Malaysia) dan seekor (Angkatan Tentera Malaysia).

“Kita mungkin akan minta penambahan sekiranya perlu,” kata beliau kepada BERNAMA.

Setakat petang semalam, 24 mangsa disahkan terkorban, manakala 61 orang selamat dan sembilan masih hilang daripada keseluruhan 94 orang yang terlibat dalam tragedi tanah runtuh di tapak perkhemahan Father’s Organic Farm, Gohtong Jaya, di Jalan Genting-Batang Kali itu.

SAR bagi sembilan lagi mangsa yang belum ditemukan diteruskan hari ini bermula pada 9 pagi selepas ditamatkan pada 9 malam semalam.


Bagaimana Blockchain Mampu Menghalang Daripada Sijil Pendidikan Palsu Berleluasa

Kecoh baru-baru ini apabila terdapat seorang pelakon yang mengaku beliau merupakan pemegang PhD. Masalah melibatkan penipuan sijil pendidikan ini juga bukanlah sesuatu yang baru di Malaysia. Pada tahun lepas, seorang public figure yang dikenali ramai turut terpalit dengan isu yang sama.

Dikatakan sijil pendidikan palsu ini mampu didapatkan secara atas talian dimana pengguna perlu membayar sejumlah bayaran demi segulung ijazah atau PhD palsu. Atas apa tujuan sekalipun haruslah kita akui tindakan ini merupakan perkara yang salah.

Isu yang berlaku ini bukan sahaja berlaku di Malaysia, malah mantan presiden Microsoft China, Tang Jun juga dikatakan telah memiliki sijil PhD dan diploma yang tidak diiktiraf. Sehingga kini China dikatakan sebagai pengeluar sijil palsu terbesar dimana pengguna berpeluang mendapat sijil diploma serendah $250 (~RM1055.62) sahaja.

Memandangkan isu ini turut melibatkan beberapa negara yang lain, pelbagai usaha telah dilakukan bagi membanteras isu ini. Jika sebelum ini, para pengguna berpeluang unutk menyemak status PhD seseorang di beberapa web terkemuka, kini sebuah lagi inisiatif baru telah dihasilkan melalui teknologi blockchain.

Secara asasnya, blockchain merupakan sistem lejar elektronik awam yang menyimpan data para pengguna. Data ini meliputi segala aspek termasuk maklumat individu, status kewangan, status kesihatan dan sebagainya. Setiap rekod ini disimpan secara rapi dan cuma beberapa pihak sahaja yang mampu mengaksesnya.

Dalam erti kata lain, data pendidikan seseorang dapat disemak melalui institusi pendidikan yang berdaftar. Menariknya mengenai teknologi blockchain adalah data pengguna yang didaftar tidak akan dimusnah dan diubah sebaik sahaja mendaftar info atau taraf pendidikan.

Memandangkan sijil-sijil yang dikeluarkan oleh beberapa agen penawaran sijil palsu ini bersandarkan beberapa universiti terkemuka seperti University of Cambridge dan University of Oxford, pihak Universiti bakal berpeluang untuk menyemak sama ada seseorang individu memiliki sijil yang telus mahupun palsu.

Meskipun teknologi yang diperkenalkan ini sangat membantu dalam menyemak taraf pendidikan seseorang, usaha yang dilakukan ini boleh dikatakan masih baru lagi untuk dibandingkan bersama jumlah pengeluaran sijil di China.

Beberapa usaha dan pemantapan sekuriti masih lagi perlu dipertingkat bagi membanteras sekaligus membolehkan orang ramai mendapatkan maklumat sah mengenai taraf pendidikan seseorang.

Baca lagi: Antara Doktor Gigi Palsu, Autodidacts Dan Mereka Yang Mengajar Diri Sendiri


17 Langkah Mudah Buat Resume ‘Awesome’ Dan Nampak ‘Smart’ Dengan Powerpoint

Orang edit guna Photoshop, kau bodoh ke apa guna Powerpoint.

Ada lah segelintir yang kutuk saya sebab guna Powerpoint. Ada yang share post saya pasal “edit gambar dengan Powerpoint”, dan cakap yang “kita semua sepatutnya belajar guna Photoshop, berhenti lah ikut method brader ni”. Lebih kurang macam tu lah. Pertama sekali, saya minta maaf lah kalau ada yang marah atau tak suka bila saya share cara edit gambar dengan Powerpoint.

Tapi apa yang saya nampak sekarang ni, sama macam situasi pemandu teksi marah pemandu Uber & GrabCar. Tak tau lah kalau saya salah. Tapi bukan semua orang yang kecam saya, ada segelintir sahaja. Ada juga designer yang impress dengan kerja saya ni, tanpa ada rasa apa-apa pun. Memang sepatutnya tak perlu rasa apa-apa, sebab Powerpoint ada fungsi yang sangat-sangat sedikit dibandingkan dengan Photoshop, dan Illustrator.

Saya ada bisnes saya sendiri, dan saya ada masalah untuk dapatkan kualiti editing gambar yang baik. Nak mengharap kat kawan-kawan, saya paham diorang ni sibuk dan ada urusan masing-masing. Saya tak boleh bergantung dengan orang lain selama-lamanya walaupun dia tu adik-beradik sendiri. Saya paham tu. Jadi saya tak minta dan tak harapkan bantuan mereka. Saya cari jalan sendiri.

Alhamdulillah, seronok rasanya jual resume ni. Walaupun tak lah banyak mana, tapi puas hati rasanya bila pelanggan puas hati dengan design yang guna Powerpoint ni je. Siapa partner saya? Jawabnya belum ada siapa-siapa.

Tapi, kalau ada apa-apa keputusan penting yang saya nak buat, saya selalu tanya isteri saya. Sebab isteri saya selalu temuduga calon pekerja di Etiqa Takaful. Segala urusan bisnes resume ni, dari A to Z saya pikir sendiri, dan uruskan sendiri.

Dari Design Template, Design posting, Write-up, Duit Modal FB ads, Account, mereka yang komen “PM”, whatsapp “PM”, semua saya handle sendiri. Saya kerja sepenuh masa di syarikat yang datangnya dari US, tapi saya kuli je.

Gambar-gambar di bawah ni, pembaca mungkin boleh paham briefly macam mana saya edit. Kalau nak terangkan satu-satu cara, panjang sangat nanti. Jadi saya tunjuk secara brief sahaja, macam mana saya edit. Siapa tahu, kalau ada rezeki, boleh lah saya bukak kelas, ajar cara-cara guna powerpoint untuk editing.

Letak gambar dulu. Sebaiknya yang nampak bahu. Crop agak-agak je. Kemudian letak kat tempat yang sesuai. Lepas tu saya create box yang half transparent ni.

Sekarang, letak tulisan nama ikut kesesuaian. Macam yang ni, saya guna dua jenis font.
Font : Aharoni + Rage Italic

Kemudian masukkan info sikit demi sikit. Tekan insert > add text untuk tambah wording.

Lagi info. Ikut kreativiti masing-masing.

Nampak kan, berapa banyak item yang kita dah masukkan. Nampak macam agak memeningkan sebab banyak benda nak kena letak. Kalau guna photoshop, boleh work on layer by layer. Tapi powerpoint, tak adalayer.

Kemudian saya akan save page yang dah siap tadi, sebagai JPEG.
Instructions:
1. Klik Save as
2. Tukar format jadi JPEG
3. Klik Save

Dah siap save, saya buka powerpoint baru, dan paste supaya nampak macam di dalam gambar. Letak page 1 and 2 kiri kanan.

Sekarang, right click kat gambar tu, tekan “Format Picture”. Box Format Picture akan appear macam yang kat sebelah kanan tu.

Klik 3-D Rotation, Klik Presets, Klik Perpective yang sesuai.

Masih lagi kat 3-D rotation, bahagian yang saya kotakkan tu, boleh adjust rotation gambar tu. Biar nampak hidup.

Sekarang klik 3-D Format, tukar width dan height macam dalam gambar. Kalau rasa tak sesuai, boleh try and error width dengan height tu supaya sesuai dengan keperluan gambar.

Masih lagi kat 3-D Format, klik material, pilih special effect yang saya kotakkan. Atau boleh try and error jugak special effect yang lain.

Sekarang klik Shadow, tukar 3 benda yang saya kotakkan tu. Letak 100, 45, 100. Kalau rasa tak sesuai, boleh try and error letak figure lain.

Ni hasil lepas gambar dah di 3-D kan. Repeat benda yang sama dekat gambar yang lagi satu tu.

Then add lah wording yang patut kat bawah tu. Then add lah logo apa yang patut. Then save as JPEG macam yang saya mention awal tadi.

Nota: Saya edit guna Microsoft Powerpoint version 2010. Version 2007 tak compatible.

Baca lagi: 10 Persediaan Asas Sewaktu Hadiri Temuduga Buat Bakal Graduan


Kuala Lumpur Menjadi Pusat Terbaru Pembangunan Teknologi Blockchain Bernilai RM171 Juta

Sebelum ini mungkin ramai daripada anda yang pernah mengikuti atau pernah membaca mengenai harga peningkatan dan penurunan bitcoin. Supply dan demand yang berubah setiap masa serta risikonya antara yang memberi kesan kepada harga bitcoin ketika ini.

Dalam pada itu, tahukah anda Bank Negara kini antara yang mula memberi perhatian kepada blockchain dan fintech. Sebuah sistem yang mengesahkan cryptocurrency seperti bitcoin dan etherum. Pengumuman terbaru ini turut mengajak beberapa bank terkemuka seperti CIMB, Maybank dan UOB untuk sama-sama hadir dengan sebuah sistem yang lebih terbuka dan selamat.

Selain itu, NEM.io Foundation baru-baru ini telah melabur sebanyak $40 juta (~RM171 juta) untuk membangunkan pusat melibatkan Blockchain di Kuala Lumpur. Melalui pelaburan yang dibuat, pusat yang bakal dibangunkan di Kuala Lumpur bakal bakal menjadi hub utama untuk menguatkan lagi ekosistem melibatkan blockchain dan cryptocurrency di Malaysia. Perkara ini juga sedikit sebanyak berjaya meredakan kerisauan beberapa individu yang berdagang dengan matawang melibatkan cryptocurrency.

Melihat kepada perkembangan Bank Negara, kami dapati blockchain bakal menjadi sebuah fenomena di dalam industri ekonomi negara. Mungkin tidak cukup untuk menggantikan penggunaan matawang sedia ada, namun bakal memberi kesan buat industri besar di luar sana dari segi database dan sebagainya.

Buat anda yang berminat untuk mengetahui dengan lebih lanjut mengenai bitcoin, blockchain dan cryptocurrency, artikel mengenai penerangan ketiga-tiga terma ini mungkin akan membantu anda. Ikuti juga bagaimana blockchain dapat membantu para usahawan melalui teknologi yang dihasilkan dengan klik di sini.


Bill Gates Ungguli Carta Bloomberg 200 Billionaire Paling Kaya Di Dunia

Bloomberg telah mengeluarkan senarai top 200 billionaire dari seluruh dunia dan biografi setiap individu ini boleh anda dapati di laman Bloomberg ini.

Di bawah adalah 10 billionaire dengan kedudukan paling atas dalam carta Bloomberg ini dan Bill Gates berada di tangga pertama. Antara individu terkemuka lain yang berada dalam senarai ini adalah founder Alibaba.com, Jack Ma (#17), raja gula Malaysia, Robert Kuok (#53) dan pemilik kelab bola sepak Chelsea, Roman Abramovic (#97).

Mark Zuckerberg adalah individu paling muda dalam carta top 10 billionaire ini pada usia 32 tahun. Sangat hebat Facebook kerana hanya dalam tempoh 12 tahun, Mark mampu menjadi salah seorang dari 10 individu terkaya di dunia.


Bloomberg Jangka Kehidupan Hanya Akan Kembali Normal Sekitar 7 Tahun Lagi

Mulai menyerang dunia sejak dari tahun 2019 sehingga kini, wabak ini dilihat seolah tidak menunjukkan tanda tamat pada waktu terdekat ini. Meskipun beberapa syarikat sudah mulai menghasilkan vaksin, program suntikan yang bakal diperluaskan ke seluruh dunia nyata mengambil masa yang panjang daripada apa yang orang ramai jangkakan.

Menerusi laporan Bloomberg selaku media yang mengumpul rekod COVID-19 terbesar, walaupun ratusan juta vaksin ditawarkan ke seluruh dunia, jumlah berkenaan masih belum cukup memastikan pandemik ini berakhir melihat kepada kadar keberkesanan vaksin.

Seperti yang ramai sedia maklum, kebanyakan vaksin yang dihasilkan kini mampu memberi imunisasi kepada badan dengan keberkesanan sekitar 90-95% dan bukannya 100%.

Selain itu, program suntikan vaksin yang tidak selaras seluruh dunia pastinya membezakan invidivu yang divaksin dan masih belum divaksin mengikut negara yang berbeza.

Sebagai perbandingan, Israel kini merupakan negara dengan jumlah penduduk menerima vaksin tertinggi di dunia dengan jumlah peratusan sebanyak 75% dalam tempoh dua bulan sahaja. Amerika Syarikat pula memaklumkan negara mereka dijangka siap menawarkan vaksin kepada para penduduk sekitar 2022.

Melihat kepada jangkaan yang dibuat Bloomberg, orang ramai nampaknya perlu mengamalkan norma baharu dengan memakai pelitup muka dan mengamalkan SOP dalam tempoh yang lebih panjang.

Tular pada minggu lalu apabila kumpulan yang dikenali sebagai Anonymous Malaysia telah menyerang laman web kerajaan Malaysia.

Bermula Dengan Amaran, Laman Web Kerajaan Malaysia ‘Diserang’ Anonymous Malaysia

Tidak Mahu Pekerja Hilang Kerja, Pengusaha Hotel Ini ‘Turun Padang’ Jual Makanan Serendah RM3


Blossom Wong, Bekas Perisik PDRM Yang Gayakan Ceongsam Sewaktu Bertugas

Tepat pada 25 Mac 2021, genap 214 tahun usia Polis Diraja Malaysia (PDRM) ditubuhkan. Berikutan memperingati jasa PDRM, di sini kami ingin kongsikan satu kisah inspirasi mengenai Blossom Wong (kini berusia 83 tahun), bekas perisik wanita PDRM yang sentiasa berpakaian cheongsam dalam setiap misi undercover.

Blossom Wong atau nama sebenarnya Wong Kooi Fong dilahirkan di Sungai Besi, Kuala Lumpur. Nama Blossom merupakan nama timangan beliau yang digelarkan oleh seorang ‘minah salleh’ juga merupakan isteri kepada Pegawai Daerah Sungai Besi yang pernah tinggal berdekatan dengan kawasan rumahnya.

“Sejak kecil lagi saya sememangnya suka berkebun dan menanam bunga. Disebabkan itu, isteri kepada Pegawai Daerah itu memanggil saya dengan nama Blossom kerana saya seorang peminat bunga.

Pada sekitar 1950-an, selepas berjaya menamatkan pendidikan di peringkat sijil peperiksaan Senior Cambridge (hari ini dikenali sebagai Sijil Pelajaran Malaysia), Blossom pad ketika itu langsung tidak terlintas untuk menyertai polis. Tambah pula, ibu bapanya lebih sokong beliau bekerja sebagai setiausaha syarikat atau guru.

“Bagi saya, mengajar itu membosankan dan menjadi setiausaha pula kena melayani boss sedangkan saya ini orang yang tidak suka dikongkong,” ujar beliau ketika ditemu ramah oleh wartawan News Straits Time.

Akan tetapi, beberapa bulan sebelum negara kita merdeka, Blossom menyertai pasukan polis. Minat Blossom terhadap pasukan polis muncul selepas beliau melihat anggota polis wanita yang membuat rondaan di sekitar Kuala Lumpur sambil tampil bergaya dengan seragam polis.

“Saya kemudiannya memohon untuk sertai pasukan polis secara senyap tanpa pengetahuan ibu dan ayah saya yang sekeras-kerasnya menyuruh saya menjadi guru,” ujarnya lagi.

Setelah enam bulan menjalani latihan, pada 1 Ogos 1957, Blossom secara rasminya menjadi anggota polis dengan nama jawatan Supritenden (B) Blossom Wong Kooi Fong dan ditugaskan sebagai Inspektor dalam Cawangan Khas (SB) yang bertapak di Pulau Pinang. Beliau diberikan tugas sebagai perisik undervover menggunakan nama Blossom untuk mencari maklumat rahsia pergerakan komunis.

“Kerja sebagai ejen undercover nampak sahaja cool. Namun, bagi saya kerja ini tidak menyeronokkan dan telah menjejaskan masa sosial saya dengan rakan-rakan polis serta keluarga kerana sekiranya saya bergaul dengan mereka, dikhuatiri identiti saya yang sebenar akan terbongkar.

Berdasarkan kenyataan itu, Blossom juga dikatakan kecewa kerana tidak dapat memakai seragam polis sebaliknya ceongsam yang disuruh pakai sepanjang undercover. Walau bagaimanapun, beliau masih anggap tugas polis ini sebagai satu yang menyeronokkan.

Menariknya, penyamaran Blossom yang berbaju cheongsam dikatakan berjaya sehingga pihak komunis pada ketika itu langsung tidak menyedari kehadiran beliau termasuk anggota polis sendiri.

Dipendekkan cerita, empat tahun selepas itu, Blossom diarahkan bertugas di Perak untuk menjaga lima buah balai polis. Pada tahun 1962, beliau berkahwin dan naik pangkat sebagai pegawai penyiasat kongsi gelap di Cawangan Kongsi Gelap, Pejudian dan Maksiat, Ibu Pejabat Polis Bukit Aman di Kuala Lumpur.

Pada tahun 1966, kegiatan undercover Blossom kelihatan semakin ‘mengganas’ selepas beliau berjaya menumpaskan pelbagai kegiatan haram melibatkan jenayah seks dan pelacuran terutama di kelab malam dan pusat pelacuran.

“Saya masih ingat operasi pada malam itu dalam serbuan beberapa bilik di sebuah kedai Chinese Kopitiam di Jalan Ampang, kelihatan beberapa orang gadis duduk di atas katil dalam bilik di premis itu.

“Saya melawat tempat itu sebagai undercover untuk menumpaskan kegiatan haram itu. Operasi tersebut berjaya dan kami menangkap beberapa orang gadis tempatan di bawah umur dan seorang daripada mereka mengandung ketika itu,” ceritanya lagi.

Berikutan prestasi yang terbaik, Inspektor Jeneral Tun Haniff Omar mengarahkan Blossom untuk mengetuai Cawangan Siasatan Bahagian Keganasan Seksual, Penderaan Kanak-Kanak dan Keganasan Domestik di Bukit Aman. Blossom serta pasukannya dikatakan anggota polis pertama yang menggunakan kaedah siasatan jenayah melalui ujian DNA dan mendapat latihan daripada Royal Canadian Mounted Police sebelum bersara pada 1993.

Baca lagi artikel yang ‘trending’ di The Vocket menerusi pautan di bawah.

Sepantas Kilat Lepasi Palang, Ujian RFID Bayar Tol Tanpa Perlu Berhenti Tular

Beri Keterangan Palsu Untuk ‘Berbulan Madu’, Pasangan Instafamous Ini Bakal Dikompaun

Ajar Cara-Cara Rentas Negeri Untuk Bulan Madu, Tindakan ‘Instafamous’ Buat Netizen Berang


Ini Smartphone Yang Anda Boleh Dapatkan Dengan Budget RM299 Sahaja

Beberapa tahun lepas mendapatkan telefon pintar dengan harga serendah RM299 sudah pastinya mustahil. Apatah lagi dengan sokongan touchscreen, OS Android dan kapasiti RAM yang memuaskan.

Walaubagaimanapun, trend telefon pintar dilihat berubah selepas China berjaya menjadi antara pengeluar terbesar telefon pintar bukan sahaja untuk pasaran telefon pintar berkos rendah sekaligus turut berjaya membuatkan jenama BLU yang berpengkalan di Florida ini menawarkan harga yang rendah pada telefon pintar keluaran mereka.

Kali ini, kami ingin berkongsi kepada anda sebuah telefon pintar berkos rendah yang anda boleh dapatkan dengan hanya RM299 iaitu BLU Diamond M.

Dari segi rekabentuk berdasarkan pemerhatian pertama kami, boleh kami katakan telefon pintar ini tidak mempunyai sebarang ciri yang unik. Sesuai dengan harganya, penawaran beberapa warna menarik antara yang berjaya ditawarkan syarikat ini.

Skrin yang digunakan pada telefon pintar ini adalah 5.0-inci. Cukup baik untuk dibandingkan bersama beberapa pengeluar telefon pintar yang lain yang berkongsi harga yang sama namun hadir dengan skrin yang lebih kecil.

Namun apa yang menarik perhatian kami mengenai telefon pintar ini adalah spesifikasi yang ada padanya. Penggunaan processor 1.3GHz Quad Core dan dibantu oleh RAM 512 MB serta dikuasakan oleh Android 6.0 sudah cukup untuk menjalankan tugas-tugas asas telefon pintar dengan baik pada pendapat kami.

Satu kekurangan yang ketara pada BLU Diamond M ini adalah ruang storannya yang bersaiz 4 GB. Sangat sedikit sekiranya anda bercadang untuk mengisi aplikasi yang banyak. Dalam pada itu, Diamond M turut menyediakan slot Micro-SD membolehkan telefon ini menyokong sehingga 64 GB storan.

Mungkin antara fungsi penting yang diperlukan jika anda menggunakan 2 nombor atau telco berbeza, BLU Diamond M turut dilengkapi slot dwi-sim. Kapasiti bateri 2,200mAh yang pada telefon pintar ini sudah cukup untuk anda menggunakan telefon ini hampir sehari untuk satu pengecasan penuh.

Dari segi kamera, BLU Diamond M dilengkapi dengan kamera belakang 5-megapixel dan 2-megapixel di hadapan.

Walaubagaimanapun kualiti yang sempurna bukanlah dijanjikan buat model ini namun sudah cukup baik buat anda yang sekadar mahu mengambil daripada telefon pintar.

Sekiranya anda sedang mencari sebuah telefon pintar Android berharga rendah yang memfokuskan kepada spesifikasi yang boleh tahan menarik berdasarkan harga yang ditawarkan, ini mungkin telefon pintar yang anda boleh dapatkan ketika ini.

Cukup sekadar untuk memudahkan anda mengakses aplikasi-aplikasi seperti WhatsaApp, Telegram dan Facebook dengan baik dengan penyertaan processor quad-core. Anda boleh dapatkannya di sini.

Lebih sebab untuk anda dapatkan telefon pintar daripada BLU ini kerana anda berpeluang untuk mendapatkan telefon pintar flagship daripada BLU Pure XR bernilai RM1799. Peraduan#BLUxLazadaMY anjuran BLU dan Lazada ini boleh disertai sehingga 25 May 2017.


Lihat Konsep ‘Zen’ Yang Dibawakan Blue Bottle Coffee Kyoto

Sekiranya anda merupakan penggemar kopi, pastinya anda cukup kenal dengan jenama Blue Bottle Coffee yang popular di Amerika Syarikat dan Jepun. Bersempena dengan pembukaan kafe mereka di Kyoto, syarikat ini telah bekerjasama bersama arkitek Schemata untuk membawakan konsep zen yang bersesuaian dengan lokasinya di Jepun.

Dari segi rekaan dalaman, Blue Bottle Coffee Kyoto memilih untuk menggayakan kafe mereka dengan rekaan yang minimalis. Penawaran bangku serta tempat penyediaan kopi yang kemas tanpa sebarang aksesori antara yang boleh disaksikan apabila memasuki sahaja kafe ini.

Tonton gambar dibawah untuk melihat konsep yang dibawakan oleh kafe ini. Sekali pandang tak sangka rumah yang dihiasi dengan moden minamlis berkonsepkan zen ini merupakan sebuah kafe kopi apatah lagi memperlihatkan logonya yang tidak terlalu menonjol berbanding kafe-kafe kopi yang lain.

Baca lagi: Apa Yang Saya Belajar Disebalik Pengambilalihan Blue Bottle Oleh Nestle


Blue Hole Berjaya Ditemui Di Darvel Bay, Lahad Datu

Jika sebelum ini anda pernah mengetahui akan kewujudan The Great Blue Hole di Belize, kini negara kita Malaysia juga memiliki Blue Hole. Terbaharu, Blue Hole dijumpai di Darvel Bay yang terletak di Lahad Datu oleh sekumpulan penyelam skuba termasuk penyelidik dari Taman-Taman Sabah (TTS).

Untuk pengetahuan anda, mereka menjumpai Blue Hole tersebut ketika sedang dalam Ekspedisi Saintifik bagi mengumpul data sumber marin di Teluk Darvel pada 14 Februari 2019.

Menjadi kelainan pada Blue Hole yang dijumpai, ia hadir dengan dua struktur Blue Hole berbanding Blue Hole lain di dunia yang hanya memiliki satu lubang. Malah, kedalaman lubang tersebut dianggarkan sedalam 15 meter ke dasar laut.

Pastinya dengan penemuan ini akan menarik ramai penyelam tempatan dan luar negara untuk menjelajah tempat ini. Dengan tarikan baharu ini, bukan sahaja menarik pelancong untuk melancong ke negara tetapi pastinya akan membantu perkembangan ekonomi di sana.


‘Blue Light’ Punca Kulit Kusam, Ini 3 Sebab Utama ArctaPHOS Pilihan Ramai Untuk Wajah Berseri

Setiap orang terutama sekali wanita inginkan kulit yang sihat, berseri dan sentiasa anjal. Percaya atau tidak jika kami katakan handphone dan komputer antara penyebab kulit muka anda menjadi kusam?

Cahaya yang terpancar menerusi skrin handphone dan komputer yang dikenali sebagai ‘blue light’ adalah punca kulit muka anda boleh rosak, kusam dan tidak bermaya, malah boleh merosakkan mata anda.

Oleh itu, kami ingin kongsikan anda produk rahsia yang akan membantu melindungi kulit muka anda daripada sinaran ‘blue light’. ArctaPHOS merupakan produk yang pilihan ramai orang dimana ia direka khas untuk melengkapi keperluan anda yang memiliki gaya hidup sentiasa perlu berdepan dengan teknologi seperti handphone dan komputer.

Mesti anda ingin tahu mengapa ArctaPHOS ini pilihan terbaik, bukan? Ayuh kami bongkarkan rahsia ini kepada anda!

Untuk pengetahuan anda, ArctaPHOS bermula apabila microorganisma laut yang unik ditemui dalam lautan berhampiran Greenland terutama di bawah cahaya Aurora.

Siri produk ArctaPHOS ini diperbuat menggunakan Euro Bio-Technology yang mampu melindungi kulit daripada sinaran ‘blue light’, sinaran UV dan juga faktor persekitaran yang berbahaya.

Pastinya produk yang memiliki tekstur yang lembut dan tidak melekit menjadi antara sebab produk tersebut menjadi pilihan ramai. Jika anda pun cari kriteria seperti itu, produk ArctaPHOS adalah pilihan yang tepat kerana bukan sahaja tidak melekit, malah ia tidak akan memedihkan kulit anda.

Anda tidak perlu risau, walaupun produk ArctaPHOS ini mengandungi pelbagai kebaikan untuk kulit anda, harga yang ditawarkan cukup berpatutan. Kiranya memang kenalah harga dengan perlindungan yang diberikan.

Jika anda berminat untuk mendapatkan produk ini, anda boleh dapatkan secara dalam talian di sini atau pergi sahaja ke Watson berhampiran anda atau di Watson Online dan harga yang ditawarkan bermula daripada RM79.

Kami ada satu berita gembira untuk anda menangi hadiah menarik dan menakjubkan dari ArctaPHOS. Sudah bersedia untuk ketahui cara-cara untuk mendapatkan hadiah tersebut?

Anda hanya perlu ke laman sesawang ArctaPHOS dan cuba nasib anda dengan hanya putar roda untuk menangi pelbagai hadiah menarik. Anda berpeluang untuk mendapatkan 6 hadiah yang ‘awesome’ seperti baucar diskaun sebanyak 20%, 30% dan 50%, tumbler, hand sanitizer dan alat urut muka.

Selain itu, anda juga berpeluang untuk menangi duit raya dengan hadiah bernilai lebih kurang RM7,300. Anda hanya perlu beli produk ArctaPHOS dalam satu jumlah di laman sesawang ArctaPHOS atau Watson Malaysia bermula sekarang sehingga 18 May 2020.

Anda boleh hantar borang permohonan dengan menghantar resit pembelian, maklumat peribadi untuk berpeluang menangi ‘Duit Raya’. Tidak hanya anda boleh kelihatan cantik dengan menggunakan produk ArctaPHOS ini tetapi anda juga boleh dapatkan hadiah lumayan. Jadi, tunggu apa lagi?

Mari dapatkan produk ArctaPHOS di sini atau Watson terdekat anda untuk lindungi kulit anda supaya kekal remaja. Mari dapatkan ArctaPHOS segera. Selamat membeli-belah dan selamat mencuba!

Sementara itu, baca artikel tentang penjagaan kulit yang pernah disiarkan di The Vocket.

10 Cara Jaga Kecantikan Kulit Yang Saya Pelajari Daripada Orang Korea

Ketahui Rahsia Sebutir Telur Dalam Merawat Kecantikan Kulit


Mark Zuckerberg Perkenal Meta Verified Berharga RM53 Sebulan Untuk Dapat ‘Blue Tick’

Elon Musk pada tahun lalu memperkenalkan satu servis langganan pengesahan buat para pengguna Twitter yang berminat. Mungkin dilihat satu langkah yang baik, kini pengasas Meta pula mengumumkan servis seumpamanya untuk platform media sosialnya.

Mark Zuckerberg secara rasminya mengumumkan pengenalan sebuah ciri baharu yang dinamakan sebagai Meta Verified. Menerusi perkhidmatan Meta Verified, ia merupakan khimat langganan yang membolehkan pengguna  mengesahkan akaun mereka menggunakan identiti yang disahkan oleh kerajaan.

Dengan ini, akaun pengguna akan mendapat blue tick sebagai pengesahan. Di samping itu, Meta Verified akan turut memberikan perlindungan tambahan yang daripada akaun palsu yang cuba menyerupai anda. Pengguna juga akan diberikan akses terus kepada khidmat pelanggan untuk sebarang bantuan.

Buat masa ini, ciri ini diperkenalkan secara berperingkat iaitu bermula di Australia dan New Zealand. Mark Zuckerberg mengatakan ciri pengesahan ini sedia ditawarkan pada harga $11.99 (~RM53) untuk langganan menerusi web dan harga meningkat kepada $14.99 (~RM66.33) menerusi iOS.


BMW 1 Series Dilancarkan Di Mexico Pada Harga RM99,000

Nampaknya model ‘mampu milik’ BMW 1 Series kini bukan hanya untuk pasaran China. Ianya sudah mula dijual di luar China dan Mexico adalah destinasi kedua model BMW 1 Series ini.

Ianya adalah model sedan yang sama dilancarkan Februari yang lalu dan merupakan model front-wheel drive. Dua variasi ditawarkan untuk pasaran mexico dan untuk model entry-level 118iA, ianya ditawarkan pada harga 489,900 Mexican Pesos (RM99,000+-) sahaja.

Ianya satu harga yang menarik untuk sebuah kereta BMW dengan kapasiti enjin 1.5L. Model kedua 120iA Sedan Sport Line dengan enjin 2.0L turbocharged pula dijual pada harga 569,900 Mexican Pesos (RM114,085+-).

Jika model ini bukan lagi eksklusif untuk pasaran China, mungkinkah ianya akan dilancarkan ke negara-negara lain seperti Malaysia?

Jika harga yang ditawarkan sama iaitu RM99,000 untuk model ini di Malaysia, pasti ianya akan memberi saingan kepada model dengan harga yang hampir sama terutamanya kereta jenama Jepun. Tetapi agak mustahil untuk model ini dibawah Rm100,000 jika ianya masuk ke pasaran Malaysia.


17 Lokasi Menarik Di Eropah Tengah Tapi Kurang Diketahui Oleh Ramai Traveller

Nota Editor: 17 destinasi menarik di sekitar Eropah tengah ini telah dikongsikan oleh Siti Fatimah Zaharah Zulkapli, lebih dikenali dengan nama panggilan Akiey.

Merupakan pelajar perubatan di Palacky University, Olomouc, Czech Republic, Akiey berpengalaman mengembara di Eropah tengah selama 7 tahun dan kini menetap di Berlin untuk mempelajari Bahasa Deutsch.

Impian  Akiey adalah menjadi seorang pakar Orthopaedik atau Trauma, berbakti di negara-negara perang selain daripada meneruskan kegilaan mengembara ke pelusuk dunia dengan kamera yang baik.

1. KÖNIGSEE LAKE, BERCHTESGADEN, GERMANY

Berchtesgaden merupakan sebuah kawasan perbandaran di Bavarian Alps. Terletak di daerah selatan daripada Berchtesgaden Land di Bavaria, lokasi destinasi popular ini terletak berhampiran dengan sempadan Austria, kira-kira 30km ke selatan Salzburg dan 180km sebelah tenggara dari Munich.

Dikelilingi oleh tebing batu yang menjulang tinggi, tasik dengan airnya yang berwarna zamrud hijau dan sunyi ini merupakan salah satu landskap yang paling cantik di Jerman.

Ini merupakan antara sebab mengapa semakin ramai pengunjung ke Königssee tahun demi tahun. Keluasan tasik adalah 8 km panjang (5 batu), sehingga 1.2 km lebar (3/4 batu) dan 602 meter (2000 kaki) di atas paras laut.

Dengan kedalaman maksimum 192 meter (650 kaki), suhu di Tasik Königssee kekal sejuk meskipun di musim panas.

Hanya kapal penumpang berkuasa elektrik dan bot pedal dibenarkan beroperasi di tasik ini sejak tahun 1909. Perkhidmatan pelancongan di tasik ini dikendalikan oleh syarikat Bayerische Seenschifffahrt dan kapal serta bot ini akan singgah di 3 pelabuhan iaitu Seelände (Schönau), St Bartholomew, dan Salet.

Sekiranya anda berada di kawasan Königsee, Berchtesgaden ini, tidak sah sekiranya tidak melawat rumah misteri alpine yang terbiar di tasik Obersee ini.

Untuk ke Lake Obersee yang sememangnya indah ini, anda perlu mengambil bot yang disediakan dari Königsee ke Salet Obersee. Dari sana, laluan pejalan kaki akan membawa anda terus ke Lake Obersee.

Short trekking ini mengambil masa antara 20 minit hingga satu jam bergantung kepada kelajuan anda. Tasik ini diapit oleh gunung dan tebing tinggi, menambahkan lagi pesona keindahan tasik.

3. ADRŠPACH TEPLICE ROCK, CZECH REPUBLIC (Pekan bantu Czech – Adršpach)

Taman batu ini dinamakan sempena 2 majlis perbandaran berhampiran: Adršpach dan Teplice nad Metují.

Batu-batu telah dilindungi sebagai rizab alam semula jadi negara sejak tahun 1933 dan kawasan bersebelahan seluruh Broumovsko mempunyai status kawasan landskap dilindungi sejak tahun 1991.

Kecantikan dan keunikan Adršpach Teplice Rock telah dipilih sebagai salah satu daripada set pengambaran bagi filem The Chronicle of Narnia iaitu bagi scene The Gate of Narnia.

Potsdam terkenal dengan istana-istana indah dan taman yang menjadi lokasi penempatan raja Prusia sewwaktu zaman kegemilangannya.

Di sini anda berpeluang melihat tinggalan kegemilangan Prusia, warisan seni bina dan agama, serta ia merupakan tumpuan utama semasa Perang Dingin. Potsdam menawarkan panorama yang mempesonakan sama ada dari segi budaya mahupun sejarah.

Morskie Oko terletak kira-kira 20km dari Zakopane, yang merupakan salah satu destinasi popular bagi pelancong yang datang ke Poland. Morskie Oko merupakan tasik di pergunungan Tatra dan menurut lagenda, ia bersambung dengan laut.

Terdapat perkhidmatan bas dari Kosciuszko Street (dari pekan Zakopane) yang mengambil masa 45 minit ke Palenica Bialczanska. Setibanya di sini, kereta, motosikal dan bas adalah tidak dibenarkan.

Anda perlu berjalan 9km (kira-kira 2 jam) untuk bertemu dengan tasik zamrud kehijauan yang sungguh indah ini.

Dek kerana pengunjung datang untuk short-hiking bersama keluarga tanpa mengira musim sama ada di musim sejuk mahupun di musim panas, saya telah melakukan pendakian pada kedua-dua musim.

Terdapat juga perkhidmatan kereta kuda disediakan di tempat letak kereta Palenica Bialczanska sekiranya anda tidak mahu berjalan sejauh 9km atau mahukah pengalaman berbeza untuk sampai ke Morskie Oko.

Perjalanan yang mengambil masa kira-kira 45 minit berakhir di Wlosienica, jadi anda masih perlu berjalan sejauh 1700meter untuk ke hostel terdekat.

6. HALLSTATT SEE, SALZKAMMERGUT, AUSTRIA

Hallstatt adalah sebuah bandar kecil dengan pemandangan yang menakjubkan di antara Salzburg dan Graz, di Lake District Salzkammergut, Austria.

Dianggap sebagai salah satu kediaman tertua yang masih didiami sehingga kini di Eropah, Hallstatt merupakan tapak warisan UNESCO dan tarikan pelancong yang penting Austria.

Perkampungan Hallstatt ini kaya dengan ciri-ciri kebudayaan Eropah tengah semasa zaman Besi. Buktinya, terdapat tanah perkuburan lama yang ditemui di bandar dengan ukiran tarikh-tarikh pada zaman tersebut.

Hallstatt juga dikenali sebagai “the Pearl of Austria” dan landskap Hallstatt benar-benar mempersonakan hati pengunjung dek kerana terletaknya “penjaga tasik Hallstatt” dan juga gunung yang tersergah indah di sekitarnya.

7. DACHSTEIN : GOSAU AM DACHSTEIN DAN RAMSAU AM DACHSTEIN, SALZKAMMERGUT, AUSTRIA

The Dachstein yang besar ini merangkumi persimpangan 3 wilayah – Salzburg, Steiermark dan Upper part of Austria. Gunung ini dikatakan paling timur dengan ketinggian 3000m puncak Alps.

Walau bagaimanapun, ketinggian yang dicatatkan adalah” 2993m di atas paras laut. “Kesilapan” pengiraan ini berpunca daripada kaedah pengukuran yang berbeza yang digunakan pada abad-abad kemudian. Pendakian pertama ke puncak telah diilakukan pada tahun 1832.

Walaupun ketinggiannya di bawah 3000m, kemuncaknya sudah cukup untuk ia dilitupi salji.  Dachstein juga merupakan salah satu daripada glasier Austria.

Pada musim panas, tempat ini menjadi tumpuan hikers dan pada musim sejuk, dibanjiri oleh peminat sukan skii.

Sekiranya anda memburu pemandangan indah dan sedang berada di Hallstatt, jangan lepaskan peluang untuk melihat Gosau Am Dachstein. Dianggap sebagai tempat yang paling indah di Austria pada abad ke-19, tempat ini seringkali diabaikan oleh para pelancong.

8. PRAVČICKÁ BRÁNA BOHEMIAN SWITZERLAND, ČESKÉ ŠVÝCARSKO;, CZECH REPUBLIC

The Pravčická Brána pembentukan batu arch yang terletak di Bohemian Switzerland di Republik Czech. Jangkaan panjangnya 26.5 meter, ketinggian dalam 16 meter, 8 meter lebar maksimum dan 3 meter adalah gerbang, ia adalah gerbang batu pasir semulajadi terbesar di Eropah, dan salah satu monumen semula jadi yang paling menarik dalam Elbe Sandstone Mountains.

Bohemian Switzerland dikatakan satu ketika dulu adalah sebuah pulau  di tengah-tengah Eropah. Kawasan ini telah diisytiharkan sebagai Taman Negara pada 1 Januari 2000.

Fire Rock, sfera matahari berbentuk batu, adalah Pravčická Brána dan dipercayai telah dibentuk oleh kilat. Terdapat hutan luas dan padang rumput tinggi yang terbentang di sebelah timur sungai Elbe.

Taman Negara Bohemian Switzerland atau juga lebih dikenali dengan nama České Švýcarsko dalam bahasa Czech dinamakan sempena 2 peneroka Swiss dari abad ke-19, yang sangat suka landskap menarik di sini dan mereka  kemudiannya mengambil kepurusan untuk menetap di sini.

Tidak begitu ramai tahu tentang Saxon Switzerland yang terletak di tenggara Dresden dan di sekitar Lembah Elbe. Pembentukan geologi Bastei Rocks yang sangat menarik terletak betul-betul di tengah-tengah Saxon Switzerland.

“Bastei” dalam bahasa Deutsch ini ertinya kubu dan pembentukan batu yang cantik ini benar-benar sesuai dengan maksudnya.

Bersama-sama dengan Bohemian Switzerland di Republik Czech, rantau ini membentuk gunung batu pasir. Kawasan ini adalah syurga bagi pejalan kaki dan pendaki bukit.

Pelawat daripada semua peringkat umur boleh meneroka dan menikmati keindahannya. The Grand Canyon of Germany  ini terletak kira-kira 40 km dari Dresden, Saxon Switzerland meliputi kawasan seluas kira-kira 368 km dengan landskap yang menakjubkan.

Terletak di sempadan selatan negara itu, bandar Bohemian Cesky Krumlov terletak berhampiran sempadan di Republik Czech dengan Austria dan Jerman.

Apabila dilihat dari pandangan mata burung, Old Town Cesky Krumlov ini sungguh indah. Bumbung jubin merah dan landskapnya di sepanjang liku-liku sungai Vltava merupakan keunikan bandar Cesky Krumlov yang menjadi tumpuan pelancong-pelancong.

Cesky Krumlov ini telah diklasifikasikan sebagai tapak warisan dunia UNESCO. Suasana semula jadi yang mengagumkan ini diperkuatkan lagi dengan pengaruh zaman medieval Gothic, Renaissance dan Baroque merupakan antara seni bina terbaik di Eropah Tengah.

11. NEUSCHWANSTEIN CASTLE, SCHWANGAU, GERMANY

Sekiranya anda merancang perjalanan ke Jerman, pastinya anda tidak mahu melepaskan peluang untuk melihat istana yang mengaspirasikan kisah dongeng Walt Disney – Magic Kingdom dan Sleeping Beauty Castle iaitu Istana Neuschwanstein.

Nama istana Neuschwanstein ini bermaksud ‘New Swan Stone’ yang diilhamkan dari salah satu karakter Opera Wagner, the Swan Knight. Neuschwanstein yang dibina pada era Raja Ludwig II Bavaria ini adalah gambaran terbaik bagi sebuah istana dongeng, lengkap dengan pemandangan indah Alps Bavaria.

Baca: 15 Tip Penting Yang Wajar Diambil Tahu Sebelum Mengembara Ke Negara Balkan

12. BLACK FOREST (SCHWARZBALD) , GERMANY

Sekiranya anda berminat dengan cerita dongeng ‘Snow White’ , ‘Repunzel’ dan ‘Hansel and Gretel’, Black Forest merupakan latar tempat dalam cerita-cerita tersebut.

Black Forest atau dikenali dengan nama Schwarzbald dalam Bahasa Jerman terletak di barat daya Jerman. Schwarzbald merangkumi seluas 160km dari Pforzheim ke Lörrach di bahagian utara dan Waldshut-Tiengen di bahagian selatan.

Nama Black Forest pula dikatakan telah diberi oleh askar-askar Rom yang telah berjalan melalui Jerman dan laluan mereka telah dihalang oleh hutan yang gelap dan tebal. Mereka memanggil hutan tersebut “Silva Nigra”, yang bermaksud “Black Forest” dalam bahasa Latin mereka.

Universiti saya (bersama-sama lebih kurang 100 pelajar Malaysia) terletak di bandar Olomouc!

Bandar indah Olomouc ini terletak bersebelahan Sungai Morava, di tengah-tengah wilayah Moravia. Dengan kira-kira 100,000 penduduk, ia adalah bandar kelima terbesar di Republik Czech dan sudah tentu salah satu yang paling indah.

Pusat ini adalah zon Pemuliharaan Bersejarah Terbesar di luar Prague, dan jalan-jalan berbatu yang indah yang dipenuhi dengan gereja megah dan istana besar.

Olomouc juga merupakan pusat pendidikan, kebudayaan dan pesta. Terdapat pelbagai perayaan, pesta dan pelbagai aktiviti di Namesti Hrdinu tanpa mengira masa dan musim.

Antaranya adalah kalendar pesta termasuk Beer Festival Terbesar di negara ini (Mei), The International Organ Music Festival (Sep-okt) dan banyak lagi.

Gdansk adalah sebuah bandar pelabuhan di pantai Baltic, utara Poland. Ianya merupakan sebahagian daripada Trojmiasto, sebuah kawasan di Utara Poland yang terdiri daripada 3 bandar yang sangat berbeza – Gdansk, Sopot dan Gdynia.

Setibanya di Gdansk anda akan lihat bandar ini mempunyai keunikannya tersendiri dan berbeza daripada bandar-bandar di Poland yang lain.

Gdansk mempunyai penduduk seramai 701,000 orang. Dipenuhi dengan pantai yang indah, bandar ini adalah salah satu tarikan pelancong utama bagi rakyat Poland dan juga pelancong asing.

Ini mungkin tidak begitu diketahui umum, tetapi rantau Trojmiasto ini dipenuhi dengan pantai yang indah. Boleh dikatakan bahawa inilah tempat di Poland yang begitu cantik terutamanya pada musim panas tetapi low profile.

Mariacka Street adalah jalan kecil di Gdansk Old Town. Dikatakan ia merupakan antara jalan yang paling indah dan romantis di Poland dipenuhi dengan beberapa kedai-kedai kecil yang menjual cenderahati kecil, barang kemas dan perhiasan.

Krakow terletak di wilayah selatan Poland. Ia merupakan bandar kedua terbesar dan salah satu destinasi pelancongan yang paling popular di Poland. Untuk pengetahuan anda, Krakow Old Town mempunyai lebih banyak bangunan bersejarah di satu kawasan berbanding mana-mana bandar lain di dunia.

Krakow mempunyai penduduk kira-kira 750,000 orang, dan daripada jumlah itu lebih kurang  200,000 daripada penduduknya adalah pelajar.

Sekiranya anda peminat bola dan singgah di Krakow, belilah jersi pasukan bola sepak Krakow Wisła Kraków kerana ia adalah salah satu pasukan yang paling berjaya dalam bola sepak Poland. Mereka berjaya merangkul juara atau naib juara 12 kali dalam tempoh  15 tahun yang lalu.

Walaupun saiz kecil dari segi jumlah penduduk, Alpbach adalah salah satu destinasi yang begitu dikenali dengan keindahannya.

Alpbach telah dinobatkan sebagai kampung yang paling indah di negara ini pada tahun 1983, dan dinamakan perkampungan flora paling indah di Eropah pada tahun 1993.

Walaupun ia agak terpencil sehingga di Alps, beribu-ribu pelancong datang ke sini setiap tahun untuk menikmati pesona dan keindahannya. Ia juga merupakan resort ski, dan di sini pada setiap tahun mereka mengadakan Alpbach European Forum, yang menarik bersama-sama orang-orang penting dalam dunia sains, perniagaan, seni, dan politik selama dua minggu untuk berkongsi idea.

Bagi mereka yang berminat dalam sejarah sains, ini adalah tempat di mana anda boleh mencari kubur Erwin Schrodinger, tokoh yang terkenal dalam teori fizik.

Tempat peranginan gunung yang paling terkenal di negara ini, Špindlerův Mlýn bukan sahaja resort gunung terbesar di Pergunungan Krkonoše, tetapi juga yang terbesar dan paling terkenal di seluruh Republik Czech.

Špindlerův Mlýn adalah tempat yang hebat untuk percutian keluarga, mesyuarat perniagaan, atau pelancongan kongres. Ia adalah destinasi yang sesuai untuk sesiapa sahaja yang ingin menikmati percutian santai di pergunungan, dan juga untuk peminat sukan serta pencinta hotel gaya gunung.

Dari musim bunga sehingga musim luruh anda boleh menikmati keindahan sungai, gunung dan rabung – sama ada dengan berjalan kaki, berbasikal, atau dengan menunggang kuda. Pada musim sejuk ia menawarkan resort ski yang terbaik di dalam Republik Czech, dengan 25 km cerun bukit, 3 snowparks dan 85km laluan ski yang merentasi desa di sini.

Baca lagi: Tip Kembara Dan Itinerari Ke 12 Negara Balkan Dengan Bajet RM3K Selama 32 Hari

LIKE dan FOLLOW Vocket di Facebook serta Instagram


BMW 2002 Hommage Ini Adalah Model ‘Tribute’ Buat BMW 02 Series

Sempena ulang tahun ke-50 kereta siri BMW 02, BMW 2002 Hommage ini memberi penghormatan kepada kereta model asal BMW 02 Series Turbo Coupe yang merupakan model kereta lumba yang hebat suatu ketika dahulu.

BMW 2002 Hommage ini akan dipamerkan kepada orang awam di pameran Concorso d’Eleganza at Villa d’Este. Model 2002 Hommage ini adalah kereta konsep mereka yang masih dalam kajian. Jadi kereta ini tidak mungkin akan berada di pasaran dalam masa terdekat.

Tiada spesifikasi tentang keupayaan kereta ini dari segi performance tetapi dikatakan ianya setaraf dengan keupayaan model BMW M2. Kesimpulannya, kereta ini bukan sahaja seksi, tetapi power. Tetapi saya mahu model 02 yang asal lagi.


BMW Dan Tencent Bekerjasama Menghasilkan Teknologi Swapandu

Mula popular dengan aplikasi permesejan, Tencent terus berkembang kepada beberapa cadang industri yang lain. Terbaru, mereka telah berkolaborasi bersama BMW untuk menghasilkan teknologi swapandu.

Melalui teknologi yang ditawarkan, kedua-dua syarikat ini akan bekerjasama dalam menghasilkan teknologi swapandu dalam beberapa mode berbeza merangkumi mod semi-auto dan automatik yang bakal dibangunkan di Tianjin.

Berdasarkan teknologi yang ditawarkan, model-model terbaru BMW bakal menawarkan teknologi panduan sendiri berdasarkan ciri yang ditawarkan. Selain itu, kebolehan untuk mengesan lampu isyarat serta laluan pemanduan bakal memudahkan pengguna untuk tiba di destinasi tanpa perlu memandu.

Difahamkan pemilihan Tencent sebagai rakan kolaborasi berikutan kedudukan jenama ini yang popular di China sekaligus lebih hebat dalam mengenali gaya pembawaan kereta penduduk China.

Berdasarkan teknologi yang dibangunkan, teknologi swapandu BMW bersama Tencent ini bakal mula ditawarkan pada model keluaran BMW menjelang 2021. Setakat ini masih belum diketahui sama ada teknologi ini ditawarkan secara meluas atau khusus untuk pasaran China sahaja.


“Driftmob” Ini Mungkin Iklan Komersial BMW Paling Susah Dibuat Tapi Ianya Sangat Hebat!

Adakah mustahil untuk membuat “drift-choreography” di jalan raya yang sebenar?

Sakiskan “driftmob” daripada BMW ini yang menggunakan khidmat pemandu lagak ngeri Hollywood. Ini adalah lebih awesome daripada flashmob yang sudah terlalu biasa sekarang ini. Have fun watching.


BMW G 310 R Bakal Dijual Pada Harga RM26,900

Pada yang sedang berkira-kira untuk mencari motosikal yang tidak terlalu tinggi harganya tetapi berkuasa, BWM Motorrad kini sudah mengeluarkan model G 310 R secara rasmi untuk pasaran Malaysia.

Menurut laman Pandu Laju, harga jualan untuk motosikal ini adalah RM26,900 tanpa insuran dan cukai jalan. Motosikal ini akan dikuasakan enjin satu silinder 313cc dengan sistem penyejukan cecair. Selain transmisi 6 kelajuan, motosikal ini juga mempunyai sistem brek ABS untuk keselamatan penunggang.

Ini merupakan motor BMW yang anda boleh dapatkan pada harga bawah RM30,000. Model G 310 R ini juga mendapat respon baik dari peminat motosikal luar negara dan mampu memberi saingan kepada motosikal lain dalam kelasnya.

Mengikut tunggangan pada video ini, top speed untuk model ini adalah sekitar 150KM/J. Bagi saya kelajuan ini sudah cukup menyusuri lebuh raya untuk tiba ke destinasi yang dituju. Ada yang dari awal lagi sudah berminat untuk mendapatkan motosikal ini?


BMW i-Service Tawarkan Perkhidmatan Servis Kereta Terus Di Rumah

Sudah menjadi lumrah buat pemilik kereta untuk menservis kenderaan mereka apabila capai sesuatu tempoh atau jumlah pemanduan. Menservis kenderaan yang selalunya memakan masa ini seringkali menjadi halangan buat sesetengah individu seterusnya membuatkan mereka menangguhkan tempoh servis.

Terbaharu, dalam usaha untuk memudahkan para pengguna BMW dan Mini di Malaysia, Auto Bavaria telah memeperkenalkan sebuah aplikasi rasmi khas buat para pengguna iaitu i-Service yang membolehkan pihak mereka datang ke rumah atau pejabat pengguna untuk menjalankan perkhidmatan servis kenderaan.

Selain itu, aplikasi i-Service turut menyediakan fungsi semakan rekod servis kenderaan serta berpeluang berhubung secara terus kepada pihak BMW mengenai masalah kenderaan yang dihadapi. Menarik bukan?

Difahamkan servis i-Service ini cuma ditawarkan buat para pengguna BMW dan Mini yang berada sekitar 40km daripada pusat servis Auto Bavaria. Aplikasi i-Service kini sudah mula ditawarkan di iOS dan Android dan sudah boleh digunakan secara rasmi di Malaysia buat pengguna BMW dan Mini.

Sebelum ini pihak BMW telah membatalkan caj langganan Apple CarPlay buat para pengguna.

BMW Mulai Batalkan Caj Langganan Apple CarPlay Buat Para Pengguna

Kereta BMW 750iL Tempat Tupac Shakur Mati Ditembak Dijual Dengan Harga RM7 Juta


BMW i8 Ini Sengaja ‘Dikaratkan’ Untuk Kelihatan Lebih Awesome

Siapa kata kereta yang sudah berkarat tidak cantik? MetroWrapz adalah kedai di belakang pengubahsuaian rupa kereta BMW i8 ini. Kereta ini ‘dikaratkan’ untuk pemiliknya, Austin Mahone yang merupakan seorang artis kelahiran Texas, Amerika Syarikat.

Artis berusia 20 tahun itu mahukan kereta barunya mempunyai rupa rusted. Ianya bukanlah karat yang sebenar cuma balutan plastik yang boleh dibuang bila-bila masa sahaja. Cara membalut ini lebih jimat kerana Austin boleh menukar rekaan baharu sekelip mata jika beliau sudah bosan dengan rekaan rusted sedia ada.

Anda boleh lihat kereta ini dengan lebih dekat dalam video di bawah. Memang nampak real betul finishing karat pada kereta ini. Banyak kedai stiker yang boleh buat balutan sebegini di Kuala Lumpur. Kalau anda punya idea dan wang untuk membuat balutan unik seperti BMW i8 ini, dipersilakan dan boleh berkongsi dengan kami hasilnya nanti ya?


BMW Jual Basikal Pula, Bakal Dijual Dengan Harga RM6,990

Masih belum berpeluang untuk memiliki kenderaan daripada jenama BMW? Ini rasanya kenderaan BMW yang mampu milik oleh semua selain model motosikal G 310 R.

BACA: BMW G 310 R Bakal Dijual Pada Harga RM26,900

BMW kini membuat eksperimen dengan mengeluarkan basikal edisi khas yang mengambil inspirasi daripada warna model kereta M5. M Bike Limited Carbon Edition ini diperbuat daripada rangka hydro-formed aluminium, brek jenama Shimano, tayar jenama Continental dan ciri-ciri lain yang memastikan basikal ini antara yang teringan di pasaran.

Terhad kepada hanya 500 buah ianya akan dijual pada harga USD1,665 (lebih kurang Rm6,990). Kalau teringin memiliki kenderaan pertama daripada jenama BMW pada harga mampu milik, inilah jawapannya. Bukan sekadar mampu milik, anda pun boleh jadi sihat dengan mengayuh basikal ke tempat kerja. Bagus bukan?


BMW Lancar Model ‘E-Scooter’ Yang Akan Dijual Pada Harga RM3,748

BMW telah mengumumkan model E-Scooter keluaran syarikat berkenaan akan berada di pasaran akhir tahun ini.

Scooter ini dicipta untuk individu yang mungkin perlu berjalan jauh untuk ke tempat kerja setiap hari. Ianya dilengkapi dengan motor 150-watt yang dikuasakan bateri lithium-ion yang mampu bergerak sepantas 19km/j dengan jarak 12km sekali cas.

Scooter ini hanya seberat 9kg menjadikannya mudah untuk dibawa ke mana sahaja anda pergi. BMW juga mengekalkan rekaan minimalis pada scooter ini supaya anda kelihatan bergaya ketika menaikinya. Logo BMW diletakkan di bahagian hadapan untuk melengkapkan rekaan scooter ini.

Scooter ini akan memasuki pasaran Jerman terlebih dahulu pada September 2019 dan dijual pada harga USD895 (~RM3,748) sahaja. Satu model City Scooter tanpa motor dan Kids Scooter juga akan dilancarkan bersama E-Scooter ini. Dua model ini pula akan dijual pada harga USD225 (~RM942) dan USD135 (~RM565).

Nampaknya inilah produk BMW paling mampu milik untuk semua orang miliki.


BMW M3 Edisi Terhad Dikeluarkan Sempena Ulang Tahun Ke-30 M3

Setiap kali ternampak BMW M3 di atas jalan raya pastinya mata tidak jemu memandang. Lebih-lebih lagi jika modifikasi yang ditambah pada BMW M3 membuatkan kereta mewah ini kelihatan lebih ‘garang’.

Pada tahun ini, BMW M3 menyambut ulang tahunnya yang ke-30. BMW tidak melepas peluang untuk menyambutnya dengan mengeluarkan BMW M3 edisi terhad. Dikatakan BMW M3 ini cuma dikeluarkan sebanyak 500 unit seluruh dunia.

Warna Macao Blue menjadi warna rasmi buat BMW M3 edisi terhad ini bersempena dengan warna BMW M3 edisi pertama. Sexy bukan?

Dikatakan BMW M3 ini bakal dilengkapi dengan 450 kuasa kuda disertai dengan beberapa aksesori sukan yang terbaik. Mood Comfort, Sport dan Sport+ disertakan bagi menyesuaikan dengan kehendak pengguna bagi mendapatkan pemanduan yang diidamkan. Harga yang dijual daripada pihak BMW adalah €10,000. Kami tidak pasti berapa harganya jika kereta ini dijual di Malaysia dan pastinya siapa yang akan memilikinya bakal menjadi tanda tanya.


BMW M8 Competition MANHART, ‘Super Coupe’ Mewah Dengan 823 Kuasa Kuda

Mulai diperkenal pada tahun lalu sebagai model BMW paling berkuasa, BMW M8 Competition pada kali ini telah mendapat upgrade daripada MANHART dalam menghasilkan jentera yang lebih berkuasa.

Seperti yang ramai sedia maklum, BMW sememangnya cukup sinonim dalam menghasilkan model kereta yang mewah serta rekaan yang mampu membuatkan sesiapa yang melihatnya teruja. Menerusi tuning daripada daripada MANHART pada kali ini, jenama ini berjaya berjaya menggandingkan model mewah empat tempat duduk ini dengan prestasi yang lebih menerujakan.

Mengulas dari segi prestasi, BMW M8 Competition pada asalnya sudah mempunyai prestasi enjin yang sangat mengagumkan dengan penyertaan enjin V8 4.4-liter twin-turbo yang mampu menghasilkan 625 kuasa kuda.

MANHART nampaknya berjaya meningkatkan prestasi model yang dijenamakan sebagai MH8 800 ini dalam menghasilkan 823 kuasa kuda dengan 1,050Nm tork membolehkan model ini memecut 0-100km/h dalam tempoh 2.6 saat sahaja.

Tidak hanya memfokuskan kepada prestasi semata-mata, BMW MH8 800 turut disertakan dengan beberapa kemasan daripada MANHART. Penyertaan lip pada bahagian hadapan, sport rim beserta sistem ekzos yang menghasilkan bunyi yang lebih garang antara yang disertakan.

BMW M8 Competition sedia untuk dimiliki dengan harga sekitar $146,000 (RM636,852.00) tidak termasuk cukai manakala tuning dan kemasan daripada MANHART bakal menelan belanja sebanyak $17,950 (RM78,297.90). Tonton video di bawh untuk melihat pecutan daripada super coupe mewah ini.

Minggu ini turut menyaksikan Nissan melancarkan model GT-R50. Godzilla daripada jenama ini dengan prestasi enjin yang lebih mantap.

Nissan GT-R50 Dilancarkan Secara Rasmi Dengan Harga RM4.7 Juta

Tonton Legenda Rally Ini Mengajar Anak Perempuannya Yang Berusia 13 Tahun Membuat ‘Drift’